
转讜住驻讜转





	诪砖讜诐 讬讞讜讚. 讻砖讘讗讬谉 讗诇讬讛 讘谞讬 讬砖专讗诇 诇诪砖驻讟: 讚讻转讬讘 讜转转驻诇诇 讞谞讛 讜转讗诪专 注诇抓 诇讘讬 讘讛'. 讜讛''谞 讛讜讛 诪爪讬 诇讗转讜讬讬 讻诇 讛驻专砖讛 砖讻诇 讛谞讘讜讗讛 注诇 住谞讞专讬讘 谞讘讜讻讚谞爪专 讜讛诪谉 讻诪讜 砖转专讙诐 讬讜谞转谉 讗诇讗 拽专讗 讚专讬砖 驻专砖转讗 谞拽讟:





专讘讬谞讜 讞谞谞讗诇

转"专 诪"讞 谞讘讬讗讬诐 讜讝' 谞讘讬讗讜转 诇讗 驻讞转讜 讜诇讗 讛讜转讬专讜 注诇 诪讛 砖讻转讜讘 讘转讜专讛 讗驻讬' 讗讜转 讗讞转 讞讜抓 诪诪拽专讗 诪讙讬诇讛. 讜讗诇讜 讛谉 诪"讞 谞讘讬讗讬诐. 诪砖讛. 讜讗讛专谉. 讜讗住讬专. 讜讗诇拽谞讛.



讜讗讘讬讗住祝 讘谞讬 拽专讞 谞转谞讘讗讜 讘诪讚讘专. 讬讛讜砖注 驻讬谞讞住. 讗诇拽谞讛. 讙讚 讛讞讜讝讛. 谞转谉 讛谞讘讬讗. 讗住祝. 讛讬诪谉. 讬讚讜转讜谉.



砖诪讜讗诇. 讚讜讚. 讗讞讬讛. 砖诪注讬讛. 注讬讚讜. 注讝专讬讛 讘谉 注讜讚讚. 讞谞谞讬 讛专讜讗讛. 讬讛讜讗 讘谉 讞谞谞讬. 讗诇讬讛讜. 诪讬讻讬讛讜. 注讜讘讚讬讛讜. 讗诇讬砖注. (讬讞讝拽讗诇). 讗诇讬注讝专 讘谉 讚讜讚讬讛讜. 讬讜谞讛 讘谉 [讗诪转讬] 讝讻专讬讛 讘谉 讬讛讜讬讚注. 讗诪讜抓. 讞讘拽讜拽. 爪驻谞讬讛讜 讘谉 讻讜砖讬. 讬专诪讬讛. 讬砖注讬讛. 讬讞讝拽讗诇. 讚谞讬讗诇. 讘专讜讱 讘谉 谞专讬讛. 注讝专讬讛 讘谉 诪讞住讬讛. 诪专讚讻讬 讘诇砖谉. 讛讜砖注 讘谉 讘讗专讬. 注诪讜住. 诪讬讻讛 讛诪讜专砖转讬. 讬讜讗诇 讘谉 驻转讜讗诇. 谞讞讜诐. 讞讙讬. 讝讻专讬讛. 讜诪诇讗讻讬. 讝' 谞讘讬讗讜转 砖专讛. 诪专讬诐. 讚讘讜专讛. 讞讜诇讚讛. 讞谞讛. 讗讘讬讙讬诇. 讜讗住转专:





专讬讟讘"讗

讛讗 讚转谞讬讗 诪"讞 谞讘讬讗讬诐 砖讛讬讜 诇讛诐 诇讬砖专讗诇 诪驻讜专砖讬' 讘驻讬' 专砖"讬 讝"诇 讜讻诇谉 诇讗 驻讬讞转讜 讜诇讗 讛讜住讬驻讜 注诇 诪讛 砖讻转讜讘 讘转讜专讛 讗驻讬' 讗讜转 讗' 讞讜抓 诪诪"诪 讻转讘 专砖"讬 讝"诇 讜讗"转 谞专 讞谞讜讻讛 讻讘专 驻住拽讜 讛谞讘讬讗讬诐 讗讘诇 讘讬诪讬 诪专讚讻讬 讛讬讛 讞讙讬 讝讻专讬讛 讜诪诇讗讻讬:



讜讗诪专讬谞谉 诪讗讬 讚专讜砖 讻诇讜诪专 讻砖拽讘注讜讛 讞讜讘讛 讜讻转讘讜讛 讙"讻 讗诇讬讘讗 讚专' 讬讛讜砖注 讜砖诪讜讗诇 讚讛讗 讚讻"注 谞讬转谞讛 诇讬讻转讘 砖诇讗 转讛讗 注"驻 讻讚讻转讬讘谞讗 诇注讬诇 讜诪讛讚专讬谞谉 谞砖讗讜 拽"讜 讜专讘谞谉 讚转拽讜谉 讘转专 讛讻讬 谞专 讞谞讜讻讛 讬"诇 讚住诪讜讱 谞诪讬 讗讛讗讬 讟注诪讗 诪讬' 诪讙诇转 讗住转专 讛讜讬讗 专讘讜转讗 讟驻讬 砖讻转讘讜讛:



专讘 谞讞诪谉 讗诪专 拽专讬讗转讛 讝讜 讛讬讗 讛诇讬诇讛 讜专讘讗 讗诪专 讗讻转讬 注讘讚讬 讗讞砖讜专讜砖 讗谞谉 讜诇讗 诪爪讬' 诇诪讬诪专 讛诇诇讜 注讘讚讬 讛' 讻诇 讛讬讻讗 讚讗谞谉 注讘讚讬诐 诇讗讞专讬诐 讜讗讜转讘讬谞谉 诇专讘讗 讜专讘 谞讞诪谉 讚讗讬转 诇讛讜 讛谞讬 讟注诪讬 转讬驻讜拽 诇讬 诪讛讗 讚转谞讬讗 诪砖谞讻谞住讜 讬砖专讗诇 诇讗专抓 诇讗 讛讜讻砖专讜 讻诇 讛讗专爪讜转 诇讜诪专 砖讬专讛 注诇 讛谞住 讛谞注砖讛 讘讛诐 讜诪讛讚专讬谞谉 诪砖讜诐 讚讗讬讻讗 诇诪讬诪' 讚讻讬讜谉 砖讙诇讬谞讜 诪讗专爪谞讜 讞讝专讜 诇讛转讬专谉 讜诇讛讻讬 讗爪讟专讬讻谞讗 诇讛谞讬 讟注诪讬:





讛诪讗讬专讬

讚讘专 讬讚讜注 讛讜讗 砖讗讬谉 讗讜诪专讬' 讛诇诇 讘驻讜专讬诐 讗讘诇 讟注诐 诪谞讬注转讜 谞讞诇拽讜 注诇讬讜 讘讙诪' 讜讛讜讗 砖讗讞讚 诪讛诐 讗诪专 砖拽专讬讗转讛 讝讜 讛讬讗 讛诇讜诇讗 讜谞专讗讛 诇讬 诇讟注诐 讝讛 砖讗诐 讛讬讛 讘诪拽讜诐 砖讗讬谉 诇讜 诪讙诇讛 砖拽讜专讗 讗转 讛讛诇诇 砖讛专讬 诇讗 谞诪谞注讛 拽专讬讗转讜 讗诇讗 诪驻谞讬 砖拽专讬讗转 讛诪讙诇讛 讘诪拽讜诪讜 讜诪"诪 讟注诐 讗讞专 谞讗诪专 讘讛 讘讙诪专讗 讜讛讜讗 诪驻谞讬 砖注讚讬讬谉 注讘讚讬 讗讞砖讜专讜砖 讛讬讜 讜诇讗 讬爪讗讜 诪注讘讚讜转 诇讞讬专讜转 讜讗讬谉 诇砖讜谉 注讘讚讬 讬讬' 谞讜驻诇 讗诇讗 讘谞住 砖讗驻砖专 诇讜诪专 讘讜 注讘讚讬 讬讬' 诇讘讚 讻讙讜谉 谞住 砖诇 诪爪专讬诐 注讘讚讬 讬讬' 讜诇讗 注讘讚讬 驻专注讛 讗讘诇 讘讝讜 注讚讬讬谉 注讘讚讬 讗讞砖讜专讜砖 讛讬讜 讜诇讟注诐 讝讛 讗祝 诪讬 砖讗讬谉 讘讬讚讜 诪讙诇讛 讗讬谞讜 拽讜专讗 讗转 讛讛诇诇 讜专讗砖讜谉 谞专讗讛 讬讜转专 讜诪"诪 诪讛 砖讗诪专讜 注讚 砖诇讗 谞讻谞住讜 诇讗专抓 讛讜讻砖专讜 讻诇 讛讗专爪讜转 诇讜诪专 砖讬专讛 诪砖谞讻谞住讜 诇讗专抓 谞驻住诇讜 讻诇 讛讗专爪讜转 诪诇讜诪专 砖讬专讛 讚讜拽讗 讘注讜讚 砖讛讗专抓 讘拽讬讜诪讛 讗讘诇 诪讗讞专 砖讙诇讜 讞讝专讜 诇讛转讬专谉 讛专讗砖讜谉:



讻砖诐 砖讗讬谉 讚谞讬谉 讚讬谞讬 谞驻砖讜转 讘诇讬诇讛 讻讱 讗讬谉 专讜讗讬谉 诪专讗讜转 讚诪讬诐 砖诇 谞讚讛 讘诇讬诇讛 讗诇讗 讘讬讜诐 讜诇讗 注讜讚 讗诇讗 砖爪专讬讱 诇专讗讜转 讘讞诪讛 讜砖讬注砖讛 爪诇 讘讬讚讜 讻诪讜 砖讬转讘讗专 讘诪拽讜诪讜 讜讛诪讜专讚 讘诪诇讻讜转 讗讬谉 爪专讬讱 讚讬谉 讜诪注转讛 专砖讗讬谉 诇讚讜谞讜 讗祝 讘诇讬诇讛:



专讗讜讬 诇讗讚诐 诇讻讘讚 讘讚讘专讬讜 讻诇 讞讻诐 讗驻讬' 讞讻诐 诪砖讗专 讗讜诪讜转 讗诪专讜 讞讻诪讬诐 讜讬讗诪专讜 诇讜 讞讻诪讬讜 讜讻讜' 诪诇诪讚 砖讻诇 讛讗讜诪专 讚讘专 讞讻诪讛 讗驻讬诇讜 讘讗讜诪讜转 讛注讜诇诐 谞拽专讗 讞讻诐:





诪讛专砖"讗 - 讞讬讚讜砖讬 讛诇讻讜转

讙诪专讗 诪转拽讬祝 诇讛 专讘讗 讻讜' 讘谞讜住讞讗 诪讚讜讬拽转 专讘讗 讗诪专 讘砖诇诪讗 讻讜' 讻爪"诇 讜讻"讛 讘讬诇拽讜讟 讜拽"诇:





诪讛专砖"讗 - 讞讬讚讜砖讬 讗讙讚讜转

诪砖诇 讚讗讞砖讜专讜砖 讻讜' 诇讗讞讚 砖讛讬讛 诇讜 转诇 讻讜'. 讚诪讛 砖讛诪谉 专爪讛 诇讬转谉 诇讜 注砖专转 讗诇驻讬诐 讙讜' 讜讛讜讗 讗"诇 讛讻住祝 谞转讜谉 诇讱 讜讛注诐 诇注砖讜转 讙讜' 讛讜讗 诪诪砖 讻诪砖诇 诪讻讜专 诇讬 转讬诇讱 讜讛讜讗 讗"诇 讟讜诇 讘讞谞诐 讜讚讬诪讛 讗转 讗讞砖讜专讜砖 诇讘注诇 讛转诇 砖讛讜讗 讘讚诪讬讜谉 讬砖专讗诇 砖诇讗 讛讬讛 讞驻抓 讘讛诐 讗讞砖讜专讜砖 讜讚讬诪讛 讗转 讛诪谉 诇讘注诇 讛讞专讬抓 讜讛讙讜诪讗 砖讛讜讗 讞驻抓 讘转诇 诇讛砖诇讬讻讜 讘讙讜诪讗 讜讘讜 谞转拽讬讬诐 讞讜驻专 讙讜诪抓 讘讜 讬驻讜诇:


讙讚讜诇 讛住专转 讟讘注转 讬讜转专 讻讜' 讜讗讬诇讜 讛住专转 讟讘注转 讻讜'. 转诇讛 讙讝讬专转 讛诪诇讱 讘讛住专转 讟讘注转 砖讘讜 谞诪住专讜 诇讛诪谉 讻诪"砖 讜讛注诐 诇注砖讜转 讘讜 讻讟讜讘 讘注讬谞讬讱 讜讘诪讚专砖 讗讞砖讜专讜砖 讛讬讛 砖讜谞讗 讬砖专讗诇 讘讬讜转专 诪谞讛讙讜 砖诇 注讜诇诐 讚专讻讜 砖诇 诇讜拽讞 诇讬转谉 注专讘讜谉 诇诪讜讻专 讘专诐 讛讻讗 讻转讜讘 讜讬住专 讛诪诇讱 讗转 讟讘注转讜 讙讜' 讜讝"砖 讛讻讗 讚讛住专转 讟讘注转 砖专讗讜 讘讜 砖谞讗转 讗讞砖讜专讜砖 讘讬讜转专 讛讬讗 讛讞讝讬专谉 诇诪讜讟讘 砖注砖讜 转砖讜讘讛 讘讻诇 诇讘诐:


讞讜抓 诪诪拽专讗 诪讙讬诇讛 讻讜' 驻专砖"讬 讜讗"转 谞专 讞谞讜讻讛 讻讘专 驻住拽讜 讛谞讘讬讗讬诐 讻讜' 注讻"诇. 诇讗 讘注讬 诇诪讬诪专 讻讬讜谉 砖驻住拽讜 讛谞讘讬讗讬诐 讛讬讛 诇讛诐 专砖讜转 诇讛讜住讬祝 谞专 讞谞讜讻讛 讚讗讬谉 住讘专讗 砖讬讛讗 诇讞讻诪讬诐 讻讞 讬讜转专 诪讛谞讘讬讗讬诐 讗诇讗 讚讘谞专 讞谞讜讻讛 谞诪讬 诪爪讗讜 讞讻诪讬诐 讘砖讜诐 讚专砖讛 专诪讝 讘转讜专讛 讻讚讗讬转讗 讘诪讚专砖讜转 讗诇讗 讚讛"拽 讚讗祝 讛诪"讞 谞讘讬讗讬诐 诇讗 讛讜转讬专讜 讗诇讗 诪拽专讗 诪讙讬诇讛 讜讛讗 讚诇讗 转拽砖讬 讛讗 讚转拽讜谉 砖诇诪讛 注专讜讘讬谉 讜谞讟"讬 讚讗讬谉 讝讛 诪拽专讬 讛讜转讬专 注诇 诪讛 砖讻转讜讘 讘转讜专讛 讚注专讜讘讬谉 讗讬谞讜 专拽 讙讚专 诇讛讜爪讗转 砖讘转 诪专讛"讬 诇专"讛 讜谞讟"讬 诪砖讜诐 住专讱 转专讜诪讛 诪砖讗"讻 诪拽专讗 诪讙讬诇讛 讜谞专 讞谞讜讻讛 砖讛诐 诪爪讜转 讘驻谞讬 注爪诪诐 讜注讜讚 驻专砖"讬 讗讘诇 讘讬诪讬 诪专讚讻讬 讛讬讜 谞讘讬讗讬诐 讞讙讬 讝讻专讬讛 讜诪诇讗讻讬 注讻"诇 诪专讚讻讬 讙讜驻讬讛 讛讬讛 谞讘讬讗 讻驻专砖"讬 诪住讚专 注讜诇诐 讜讻谉 讗住转专 讛讬转讛 谞讘讬讗讛 讘讬诪讬 诪专讚讻讬 讻讚诇拽诪谉 讜谞专讗讛 讚诇讻讱 谞拽讟 讛讻讗 谞讘讬讗讬诐 讜谞讘讬讗讜转 讚诪拽专讗 诪讙讬诇讛 讛讜转讬专讜 注"讬 诪专讚讻讬 讜讗住转专 砖讛讬讛 讛讜讗 谞讘讬讗 讜讛讬讗 谞讘讬讗讛:


讜诪讛 诪注讘讚讜转 诇讞讬专讜转 讗讜诪专讬诐 砖讬专讛 讻讜'. 讛讬讬谞讜 砖讬专转 讗讝 讬砖讬专 砖讛讜讗 住讬驻讜专 讛谞住 讚拽专讬注转 讬诐 住讜祝 砖讬爪讗讜 诪注讘讚讜转 诇讞讬专讜转 讜诪讬谞讬讛 拽"讜 诇砖讬专转 诪讙讬诇讛 砖诪住驻专 讘讜 讙"讻 讛谞住 诪诪讬转讛 诇讞讬讬诐 讗讘诇 诇注谞讬谉 讛诇诇 诇讬讻讗 拽"讜 讻讚诪住讬拽 砖讗讬谉 讗讜诪专讬谉 讛诇诇 注诇 谞住 砖讘讞"诇 讻讜' 讜讛讜讗 诪驻讜专砖 讘讞讬讚讜砖讬谞讜 驻"拽 讚注讬专讜讘讬谉 /驻"讘 讚注专讻讬谉/ 注"砖:


拽专讬讬转讛 讝讜 讛诇讬诇讗 讻讜'. 讜诇驻讬 讝讛 诪讛讗讬 拽"讜 讜诪讛 诪注讘讚讜转 讻讜' 讬砖 诇诇诪讜讚 诇诪拽专讗 诪讙讬诇讛 讘讬谉 讘诇讬诇讛 讜讘讬谉 讘讬讜诐 讻诪讜 砖拽讜专讬谉 讛诇诇 讘驻住讞 讘诇讬诇讛 讜讘讬讜诐 讜诇注讬诇 讚专讬砖 诇讬讛 诪拽专讗讬 注"砖:


诪谉 讛专诪转讬诐 讗讞讚 诪诪讗转讬诐 爪讜驻讬诐 讻讜'. 讚讻诪讛 驻注诪讬诐 讘拽专讗 谞拽专讗转 注讬专讜 讛专诪转讛 讜讻讗谉 讻转讬讘 讛专诪转讬诐 讘诇砖讜谉 专讘讬诐 诇诪讚专砖 诇诪专 讻讚讗讬转 诇讬讛 讗讞讚 诪诪讗转讬诐 爪讜驻讬诐 讻讜' 讜讗诇"祝 诪专诪转讬诐 谞讞讛 讜讛专' 砖讘讜 谞诪讬 专诪讝 注诇 诪讗转讬诐 讜诇诪"讚 讘' 专诪讜转 讛讬讜 住诪讜讻讜转 爪讜驻讬诐 讝讜 诇讝讜 讻驻专砖"讬 讘住驻专 砖诪讜讗诇 诇驻讬 驻砖讜讟讜 讜诇讻讱 谞讻转讘 讘诇砖讜谉 专讘讬诐 专诪转讬诐 讜讘讜讚讗讬 讘讗' 诪讛诐 讛讬讛 讚专 讗诇拽谞讛 讜注"讻 诇讙讘讬 讘讬转讜 讻转讬讘 专诪转讛 诇砖讜谉 讬讞讬讚 讻讚讻转讬讘 讛专诪转讛 讗诇 讘讬转讜 讜诇诪"讚 讛讘讗 诪讘谞讬 讗讚诐 砖注讜诪讚讬谉 讘专讜诪讜 砖诇 注讜诇诐 讻讜' 讚讘讚"讛 诪讬讬讞住 讗转 讗诇拽谞讛 诇讘谞讬 拽专讞 讜诇讻讱 谞讻转讘 专诪转讬诐 讘诇砖讜谉 专讘讬诐 专诪转讛 讗' 讻诪砖诪注讛 注讬专讜 谞拽专讗转 专诪转讛 讜讗' 讘专讜诪讜 砖诇 注讜诇诐 讻讜' 诪拽讜诐 谞转讘爪专 讻讜' 讜讛讜讗 诪驻讜专砖 讘驻专拽 讞诇拽 讜讬砖 诇讚拽讚拽 讗讚驻专讬讱 讜转讜 诇讬讻讗 诪讛讱 讚专砖讛 诪诪讗转讬诐 爪讜驻讬诐 砖谞转谞讘讗讜 讻讜' 诇驻专讜讱 诪拽专讗 讛诪驻讜专砖 讘转讜专讛 诪注' 讝拽谞讬诐 讚讻转讬讘 讘讛讜 讜讬讛讬 讻谞讜讞 注诇讬讛诐 讛专讜讞 讜讬转谞讘讗讜 讜讙讜' 讬"诇 讚讗讜转谉 注' 讝拽谞讬诐 诇讗 谞讘讗讜 讗诇讗 注"讬 讘拽砖转讜 砖诇 诪砖讛 砖讗诪专 讜诇诪讛 诇讗 诪爪讗转讬 讞谉 讘注讬谞讬讱 诇砖讜诐 讗转 诪砖讗 讻诇 讛注诐 讛讝讛 注诇讬 讜讬讗诪专 讛' 讗住驻讛 诇讬 砖讘注讬诐 讝拽谞讬诐 讜讙讜' 讜讗爪诇转讬 诪谉 讛专讜讞 讜讙讜' 讜诇讻讱 诇讗 驻专讬讱 诇讬讛 诇讞砖讘讬谞讛讜 讘讻诇诇 诪住驻专 讛谞讘讬讗讬诐:


讛专讘讛 谞讘讬讗讬诐 讻讜' 讻驻诇讬诐 讻讬讜爪讗讬 诪爪专讬诐 讻讜'. 讜讛讗 讚拽讗诪专 讗' 诪诪讗转讬诐 爪讜驻讬诐 讻讜' 讛讬讬谞讜 讘讗讜转讜 讛讚讜专 砖诇 讗诇拽谞讛 讗讘诇 讘讻诇 讛讚讜专讜转 讛讬讜 讘讛谉 讻驻诇讬诐 讻讜':


讬住讻讛 讝讜 砖专讛 讻讜'. 诪驻讜专砖 讘驻' 讘谉 住讜专专 注"砖:


砖住讻转讛 讘专讜讞 讛拽讜讚砖 砖谞讗诪专 讻诇 讗砖专 转讗诪专 讗诇讬讱 砖专讛 砖诪注 讘拽讜诇讛 讻讜'. 诪驻讜专砖 讘讘"专 诇拽讜诇 专讜讞 讛拽讜讚砖 讛讬讱 诪讛 讚讗转 讗诪专 讜讗转讛 转砖诪注 诇拽讜诇 讚讘专讬 讛' 讜讚专砖讜 讻谉 诪砖讜诐 讚诪诇转 讘拽讜诇讛 诪讬讜转专 讚诇讗 讛诇"诇 专拽 讻诇 讗砖专 转讗诪专 讗诇讬讱 砖专讛 砖诪注 讻讬 讙讜':


砖讛讬转讛 诪转谞讘讗转 讻砖讛讬讗 讗讞讜转 讗讛专谉 注诪讚 讗讘讬讛 讻讜'. 讻诇 讛住讜讙讬讗 诪驻讜专砖 驻"拽 讚住讜讟讛:


诪讗讬 讗砖转 诇驻讬讚讜转 砖讛讬转讛 讻讜'. 讘讻诪讛 讻转讜讘讬诐 诪讬讬讞住 讛讗砖讛 讗讞专 讗讬砖讛 讻讙讜谉 讬注诇 讗砖转 讞讘专 讛拽讬谞讬 讜砖诐 讗砖转 砖讗讜诇 讗讞讬谞讜注诐 砖讛讗讬砖 诪驻讜专住诐 讜讛专讘讛 讻诪讜讛讜 诪砖讗"讻 讛讻讗 讚诇驻讬 驻砖讜讟讜 诇驻讬讚讜转 讛讜讗 讗讬砖讛 讗讬谞讜 诪驻讜专住诐 讜讗讚专讘讛 讛讬讗 诪驻讜专住诪转 讘讬讜转专 讻讚讻转讬讘 讜讛讬讗 砖讜驻讟讛 讜讙讜' 讜注"讻 讚专砖讜 诇驻讬讚讜转 砖讛讬转讛 注讜砖讛 驻转讬诇讜转 诇诪拽讚砖 讜讘讝讛 讝讻转讛 诇谞讘讜讗讛 讜诇讗讜专 讛转讜专讛 砖讛讬转讛 砖讜驻讟转 讗转 讬砖专讗诇:


讬讜砖讘转 转讞转 转讜诪专 诪"砖 转讞转 转讜诪专 讻讜'. 讚讗讬谉 讝讛 讛讜讚注讛 诇诪拽讜诐 砖讛讬讗 讬讜砖讘转 讚讻诪讛 讗讬诇谞讜转 转诪专讬诐 讬砖 讘讗"讬 讜拽讗诪专 诇讗砖诪讜注讬谞谉 转讞转 转讜诪专 讜诇讗 转讞转 讗讬诇谉 讗讞专 诪砖讜诐 讚讛转讜诪专 讗讬谉 诇讜 注谞驻讬诐 诇诪讟讛 讜讗讬谉 讬讞讜讚 讜讚"讗 讗讬谉 诇讜 讗诇讗 诇讘 讗讞讚 讻讜' 讚讛讬讬谞讜 诇讘 讗讞讚 砖诇 讙讝注讜 讛讜诇讱 讘讬讜砖专 诪诇诪讟讛 诇诪注诇讛 诪砖讗"讻 砖讗专 讗讬诇谞讜转 讚讙诐 讛注谞驻讬诐 讬砖 诇讛诐 诇讘 讜讛诐 谞讜讟讬诐 诇讻讗谉 讜诇讻讗谉:


砖谞诪砖讞 讘拽专谉 谞诪砖讻讛 诪诇讻讜转谉 讻讜'. 讻讬 讛拽专谉 讛讜讗 讚讘专 讛诪转拽讬讬诐 诪砖讗"讻 讛驻讱 砖讛讜讗 讻诇讬 讞专住 注诇讜诇 诇砖讘讬专讛 讘谞驻讬诇讛:


讗诇 转拽专讬 讘诇转讱 讗诇讗 讻讜' 讗讬谉 爪讬讬专 讻讗诇讛讬谞讜 讗讚诐 讻讜' 诪驻讜专砖 驻"拽 讚讘专讻讜转:


讗"诇 讜讻讬 诪专讗讬谉 讚诪讬诐 讘诇讬诇讛 讻讜'. 讛讻讗 诪砖诪注 讚诇讬诇讛 讛讜讛 诪讚讗诪专 讚讜讚 讗诐 讗砖讗讬专 诇讜 注讚 讗讜专 讘讜拽专 讜讙讜' 讜诪讛 砖讬砖 诇讚拽讚拽 讘讝讛 注讬讬谉 讘专驻"拽 讚驻住讞讬诐:





专砖"砖

讙诪专讗 诪谉 讛专诪转讬诐 爪讜驻讬诐 讜讗"专 讗讘讛讜 讗讞讚 诪诪讗转讬诐 讻讜'. 讻"讛 讘注"讬:



砖诐 讜讗讬谉 爪讜专 讻讗诇讛讬谞讜. 讻爪"诇 讘讜':



专砖"讬 讚"讛 讞讜抓 诪诪拽专讗 诪讙讬诇讛. 讜讗"转 谞"讞 讻讜'. 诇讻讗讜专讛 讛讗 诪爪讬谞讜 讘讘"拽 (驻讘) 注诪讚讜 谞讘讬讗讬诐 砖讘讬谞讬讛诐 讜转拽谞讜 砖讬讛讜 拽讜专讬谉 讘砖讘转 讻讜' 砖诇诪讛 转拽谉 注讬专讜讘讬谉 讜谞讟"讬 (砖讘转 讬讚 讘) 讜讻诪讛 转拽谞讜转 转拽谞讜 诇谞讜 讗谞砖讬 讻谞讛"讙 讜讘讛诐 讛讬讜 讞讙讬 讝讜"诪 讜讘住讜讻讛 (诪讚) 注专讘讛 讬住讜讚 谞讘讬讗讬诐 讜诇注讚"谞 讚讻诇驻讬 砖讗诪专讜 讗诇讛 讛诪爪讜转 砖讗讬谉 谞讘讬讗 专砖讗讬 诇讞讚砖 讚讘专 讜专"诇 注"驻 谞讘讜讗讛 讗讘诇 诇转拽谉 讜诇讙讝讜专 诇讗 讙专注 谞讘讬讗 诪砖讗专讬 讞讻诪讬诐 诇讻谉 拽讗诪专 诪拽专讗 诪讙讬诇讛 诪驻谞讬 砖谞讗诪专讛 讘专讜讛"拽 (注"诇 讝) 砖讛讬讗 诪注讬谉 谞讘讜讗讛 讗讘诇 讗讬谉 讝讛 注"驻 谞讘讜讗讛 诪诪砖 专拽 注"讬 讛转注讜专专转 专讜讞 拽讚讜砖讛 谞转谞讜 诇讘诐 诇讚专讜砖 讛拽"讜 诪讛 诪注讘讚讜转 诇讞讬专讜转 讻讜' 讜讻谉 诇拽诪谉 (讬讟 讘) 拽专讬 诇讛 讞讬讚讜砖 住讜驻专讬诐 讗讜诇诐 拽"诇 讛讗 讚驻"讚 讚讬讚讬诐 诪"讙 讜讘讘诇 诪注砖讛 谞讘讬讗讬诐 讜驻讬' 讛专"砖 讜注"驻 谞讘讜讗讛 注砖讜 讜诪讛 砖住讬讬诐 讛讜专讗转 砖注讛 诇讻讗讜专讛 讗讬谞讜 诪讜讘谉 讚讛讗 诪讜讻讞 砖诐 讚讙诐 讘讗讜转讜 讛讝诪谉 讛讬讛 谞讛讜讙 讛诪注砖专. 讜讗讜诇讬 讻讜讜谞转讜 诇讬讬砖讘 拽讜砖讬讬转讬 讚讛讗 讗讬谉 谞讘讬讗 专砖讗讬 讻讜' 诇讻谉 驻讬' 讚讛讜专"砖 讛讜讛 注讬' 讬讘诪讜转 (爪 讘) 讜讘专诪讘"诐 驻"讟 诪讛诇' 讬住讛"转 讜讗讞"讻 转拽谞讜 讞讻诪讬诐 诪讚注转诐 诇讛讬讜转 谞讛讜讙 诇注讜诇诐 讜注诪砖"讻 讘砖讘讜注讜转 (讟讝) 讘住"讚:



专砖"讬 讚"讛 谞讘讜讗讛 砖讛讜爪专讻讛. 讜讬讘讗 讗讬砖 讗诇讛讬诐 讗诇 注诇讬. 讻爪"诇 讘诇讗 讛':



讘住讛"讚 砖谞讬诐 诇"讬. 注诪砖"讻 讘讜讬拽"专 驻"讜 讗讜转 讘' 讘诪"拽:



转讚"讛 讚讻转讬讘. 讻讛"驻 砖讻讜诇讛 谞讘讜讗讛. 讻爪"诇:



讘讗"讚 讜讛诪谉. 注讬' 诇拽诪谉 (讟讜 讘) 讘讚专砖讛 讚砖讘注讬诐 讘诇讞诐 谞砖讻专讜 讜讘驻专砖"讬:





讛讙讛讜转 讬注讘"抓

讙诪壮 讗"诇 讟讜诇 讗讜转讛. 爪状诇 讗讜转讜 (讜讻"讛 讘注"讬 讜讘讚驻讜状讬 讘讙诪壮 诇讬转讗 诪诇转 讗讜转讛):


砖诐 讜讛转谞讬讗 诪砖谞讻谞住讜 诇讗专抓 诇讗 讛讜讻砖专讜 讻诇 讛讗专爪讜转 讻讜壮. 谞"讘 讚讜诪讬讗 讚谞讘讜讗讛 砖诇讗 谞讗诪专讛 砖讬专讛 讗诇讗 讘专讜讛状拽 讜讻谉 诪砖讙诇讜 讻讱 讛讬讛 讘讬讞讝拽讗诇 (注讬' 诪"拽 讻状讛 讗') 讗讘诇 讗讞专 砖讙诇讜 砖谞讬转 谞讘讜讗讛 讘讟诇讛 讜驻住拽讛 讙诐 讘"拽 讗讘诇 砖讬专讛 诇讗 讘讟诇讛 讗诇讗 诪爪讬谞讜 讛诇诇 讛讙讚讜诇 讘讬专讬讚转 诪讟专 讜讛诇诇 讛诪爪专讬 (谞诪讞拽 转状讗):


砖诐 讻驻诇讬诐 讻讬讜爪讗讬 诪爪专讬诐. 谞状讘 讬讜爪讗讬 诪爪专讬诐 讻讜诇诐 谞讘讬讗讬诐:


砖诐 诇驻讬讚讜转 砖讛讬转讛 注讜砖讛 驻转讬诇讜转. 谞"讘 诇砖讜谉 诇驻讬讚 讗砖:


专砖状讬 讚"讛 谞讘讜讗讛. 讜讘讛状讙 诪谞讜讬讬谉 讻讜壮. 谞状讘 诇讗 讬讚注转讬 讗讬讝讛 讚专讱 砖诪专 讘讛"讙 讝状诇 讘诪谞讬谉 讝讛 讻讬 诪谞讬谉 诇讜 诇诪谞讜转 讗转 注诇讬 砖诇讗 诪爪讬谞讜 诇讜 诇砖讜谉 谞讘讜讗讛 讜讗诐 诪驻谞讬 砖砖讬诪砖 讘讻"讙 砖专讜讞 讛拽讜讚砖 砖讬专讛 注诇 讛讻状讙 (讜注讬壮 讘专讻讜转 诇状讗 讘壮 诇讗 讗讚讜谉 讗转讛 讻讜') 讗状讻 讬诪谞讛 讗诇注讝专 讘谉 讗讛专谉 讜爪讚讜拽 讜砖讗专 讛讻状讙. 讜讗诐 诪驻谞讬 砖讛讬讛 注诇讬 砖讜驻讟 讬砖专讗诇 诪讚讜注 诇讗 诪谞讛 讻诪讜 讻谉 讻诇 讛砖讜驻讟讬诐. 讙诐 诪讛 砖诪谞讛 讚讜讚 讜砖诇诪讛 讬"诇 砖诇讗 砖诪砖讜 讗诇讗 讘专讜讛"拽 讜诇讗 诪爪讬谞讜 讘讛诐 诇砖讜谉 谞讘讜讗讛 讜讗爪状诇 砖讗讬谉 谞专讗讛 诇讛讻谞讬住 讘讞砖讘讜谉 谞专注讛 讜讘专讜讱 讜诪讞住讬讛 讜砖专讬讛 砖诇讗 讬讚注谞讜 砖讛谉 谞讘讬讗讬诐 讻状讗 诪驻讬 讛拽讘诇讛 讜讗状讻 诪讬讛讜讛 讟讜讘讗 讛讜讜 讜诇诪讛 谞诪谞讜 讗诇讜 讜注讜讚 讞住专讜 砖谞讬诐 讻诪"砖 专砖"讬 诪驻谞讬 砖讗专讝状诇 诪专讚讻讬 讛讜讗 讘诇砖谉 注"砖 砖讬讜讚注 讘注' 诇砖讜谉. 讛专讬 讞住专讜 诇谞讜 诪谉 讛诪谞讬谉 转砖注讛. 讜讻谞讙讚谉 讗谞讬 诪讜爪讗 诪讛诇讜讬诐 讗住祝 讛谞讘讬讗 注状讬 讛诪诇讱. 讜讬讚讜转讜谉 讘讻谞讜专 讛谞讘讗. 讛讬诪谉 讞讜讝讛 讛诪诇讱. 讜注讜讚 讘讚状讛 (讗壮 讟讜) 讻谞谞讬讛 砖专 讛诇讜讬诐 讬砖讜专 讘诪砖讗. 讻诇 讗诇讗 讘讬诪讬 讚讜讚 讛诪注状讛. 讛谞讘讬讗 讛讝拽谉 讛讬讜砖讘 讘讘讬转 讗诇 讗砖专 讛讬讛 讚讘专 讛壮 讗诇讬讜 讘讬诪讬 讬专讘注诐. 讞谞谞讬 讛专讜讗讛 讘讬诪讬 讗住讗. 讝讻专讬讛 讛诪讘讬谉 讘专讗讜转 讛讗诇讛讬诐. 讞谞谉 讘谉 讬讙讚诇讬讛讜 讗讬砖 讛讗诇讛讬诐. 砖讘讻诇 讗诇讜 谞讝讻专 诇砖讜谉 谞讘讜讗讛 讗讜 诪专讗讛 讜讞讝讬讜谉. 讜注"诇 讗诇注讝专 讘谉 讗讛专谉 讻状讙 讚讗讬讛讜 讜讚讗讬 谞讘讬讗 砖谞讻转讘讛 讘转讜专讛 驻壮 讘砖诪讜. 讛专讬 讟壮 讻谞讙讚 讟壮 砖讞住专讜:


转讜住' 讚状讛 诪砖讜诐 讬讞讜讚 讻砖讘讗讬谉 讻讜壮. 谞状讘 讗注状讙 讚讗讬谉 讗讞讚 讘讗 诇讚讬谉 诇讘讚讜 砖讛专讬 讗住讜专 诇砖诪讜注 讚讘专讬讜. 讘转专讬 讜驻专讬爪讬 讗讬讻讗 诪砖讜诐 讬讞讜讚 讛讬讬谞讜 讚拽讗 诪住讬讬诪讬 讻砖讘讗讬谉 诇诪砖驻讟 讚转谞谉 讬讛讬讜 讘注讬谞讬讱 讻专砖注讬诐. 讜讛讬讗 讚谞讛 讘讬讞讬讚讛 讻诪讜诪讞讛





讘谉 讬讛讜讬讚注

(讗住转专 讙, 讬讗) '讜址讬止旨讗诪侄专 讛址诪侄旨诇侄讱职 诇职讛指诪指谉 讛址讻侄旨住侄祝 谞指转讜旨谉 诇指讱职 讜职讛指注指诐 诇址注植砖讉讜止转 讘旨讜止 讻址旨讟旨讜止讘 讘职旨注值讬谞侄讬讱指' 诪指砖讈指诇 讚旨址讗植讞址砖讈职讜值专讜止砖讈 讜职讛指诪指谉 诇职诪指讛 讛址讚旨指讘指专 讚旨讜止诪侄讛? 诇执砖讈职谞值讬 讘旨职谞值讬 讗指讚指诐: 诇职讗侄讞指讚 讛指讬指讛 诇讜止 转旨值诇 讘旨职转讜止讱职 砖讉指讚值讛讜旨. 谞专讗讛 诇讬 讘住"讚 讚讬诪讛 讗转 讛诪谉 诇讘注诇 讛讞专讬抓 砖讛讜讗 诪拽讜诐 讞讬住专讜谉, 专诪讝 砖住讜驻讜 谞讞住专 讜谞讗讘讚 诪谉 讛注讜诇诐 讘讚讘专 讝讛, 讜讚讬诪讛 讗转 讗讞砖讜专讜砖 诇讘注诇 讛转诇, 砖讛讜讗 诪拽讜诐 讙讘讜讛 讜诪住讜讬讬诐, 讻讬 讗讞砖讜专讜砖 谞砖讗专 讘讙讜讘讛 诪诇讻讜转讜 讜诪注诇转讜 讘讚讘专 讝讛 讜诇讗 谞注砖讛 诇讜 讞住专讜谉.



讙旨职讚讜止诇指讛 讛植住指专址转 讟址讘旨址注址转 讬讜止转值专 诪值讗址专职讘旨指注执讬诐 讜旨砖讈职诪讜止谞指讛 谞职讘执讬讗执讬诐 讜职砖讈侄讘址注 谞职讘执讬讗讜止转 砖讈侄谞旨执转职谞址讘旨职讗讜旨 诇指讛侄谉 诇职讬执砖讉职专指讗值诇, 砖讈侄讻旨只诇旨指谉 诇止讗 讛侄讞直讝执讬专讜旨诐 诇职诪讜旨讟指讘, 讜职讗执讬诇讜止 讛植住指专址转 讟址讘旨址注址转 讛址讞植讝执讬专指转指谉 诇职诪讜旨讟指讘. 谞专讗讛 诇讬 讘住"讚 讚讬讚讜注 砖讬砖专讗诇 谞专诪讝讜 讘讙讜讚诇, 讜讻诇 讛讗讜诪讜转 谞专诪讝讜 讘讗专讘注 讛讗爪讘注讜转, 讜讻诪讜 砖讛讙讜讚诇 诪讜讘讚诇 诪砖讗专 讗爪讘注讜转, 讻谉 讬砖专讗诇 专讗讜讬 诇讛诐 诇讛讬讜转 谞讘讚诇讬诐 诪砖讗专 讗讜诪讜转, 讻诪讜 砖谞讗诪专 (讘诪讚讘专 讻讙, 讟) '讛侄谉 注指诐 诇职讘指讚指讚 讬执砖职讈讻止旨谉 讜旨讘址讙旨讜止讬执诐 诇止讗 讬执转职讞址砖指旨讈讘', 讜驻专砖转讬 讘住"讚 讛侄谉 专诪讝 诇讙讜讚诇 砖谞拽专讗 讘诇砖讜谉 转讜专讛 '讘止旨讛侄谉' (讜讬拽专讗 讬讚, 讬讝) 砖讛讜讗 诪讜讘讚诇, 讜诇讻谉 讘旨址讙旨讜止讬执诐 讛专诪讜讝讬诐 讘砖讗专 讗爪讘注讜转 诇止讗 讬执转职讞址砖指旨讈讘.
讜讛谞讛 讛讙讚讜诇 诇驻注诪讬诐 讬讛讬讛 诇诪注诇讛 诪谉 讗专讘注 讗爪讘注讜转 讜讝讛 专诪讝 讻砖讬砖专讗诇 注讜砖讬谉 专爪讜谞讜 砖诇 诪拽讜诐, 讚讻转讬讘 讘讛讜 (讚讘专讬诐 讻讞, 讗 讜讘诪讚专砖 转谞讞讜诪讗 砖诐) '讜旨谞职转指谞职讱指 讛殖' 讗直诇止讛侄讬讱指 注侄诇职讬讜止谉 注址诇 讻指旨诇 讙旨讜止讬值讬 讛指讗指专侄抓', 讜诇驻注诪讬诐 讛讙讜讚诇 讬讛讬讛 诇诪讟讛 诪谉 讗专讘注 讗爪讘注讜转 讗诐 转讛驻讱 讗转 讛讬讚, 讜讝讛 专诪讝 讻砖讗讬谉 讬砖专讗诇 注讜砖讬谉 注讜砖讬谉 专爪讜谞讜 砖诇 诪拽讜诐 讚讻转讬讘 讘讛讜 讘转讜讻讞讛 (讚讘专讬诐 讻讞, 诪讙) '讛址讙值旨专 讗植砖侄讈专 讘职旨拽执专职讘职旨讱指 讬址注植诇侄讛 注指诇侄讬讱指 诪址注职诇指讛 诪指旨注职诇指讛', 讗讘诇 讻砖讞讜讝专讬诐 讘转砖讜讘讛 讬讞讝专讜 诇讛讬讜转 诇诪注诇讛 讘诪拽讜诐 讛讙讜讚诇 讗砖专 讘讗诪转 讛讜讗 注诇讬讜谉 注诇 砖讗专 讛讗爪讘注讜转, 讘讛讬讜转 讛讬讚 注讜诪讚转 讘讬讜砖专 砖讗讬谞讛 诪讛讜驻讻转.
讜诇驻讬 讛讗诪讜专 砖讛讙讜讚诇 讛讜讗 谞拽专讗 讘止旨讛侄谉 [57] 讘诇砖讜谉 转讜专讛, 砖讛讜讗 转讻讜谞转讜 讘讛讬讜转 讛讬讚 讘讬讜砖专 注讜诪讚 注诇讬讜谉 注诇 砖讗专 讗爪讘注讜转, 讛谞讛 诪住驻专讜 注讜诇讛 诪住驻专 诪讜旨讟指讘 [57], 讜诇讝讛 讗诪专 讛植住指专址转 讟址讘旨址注址转 砖讞讝专讜 注诇 讬讚讛 讘转砖讜讘讛 讛址讞植讝执讬专指转指谉 诇职诪讜旨讟指讘, 砖讞讝专讛 诇诪拽讜诐 讛注诇讬讜谉, 砖讛讜讗 讻旨职讘止旨讛侄谉 砖诪住驻专讜 诪讜旨讟指讘 讗砖专 转讻讜谞转讜 讛讜讗 注诇讬讜谉 讘讛讬讜转 讛讬讚 讘讬讜砖专.
讜讘讝讛 专诪讝谞讜 (转讛诇讬诐 拽诪讚, 讬讙) '诪职讝指讜值讬谞讜旨 诪职诇值讗执讬诐 诪职驻执讬拽执讬诐 诪执讝址旨谉 讗侄诇 讝址谉' 讜讛讬讬谞讜 砖讈侄'讘止旨讛侄谉' [57] 讬诪讬谞讬 砖注讜诇讛 讝址谉 [57], 讗诇 讘止旨讛侄谉 砖诪讗诇讬 砖注讜诇讛 讝址谉, 讜诇讻谉 讘专讻讜转 讛注诪讬讚讛 讛诐 讝"谉 讘专讻讜转, 讜砖诐 讛诪砖驻讬注 讛讜讗 '讗诇 讛讜讬"讛' [57] 砖注讜诇讛 讝址谉 讜讛讜讗 讻诪谞讬谉 讗讜止讻值诇 [57].
讜注讜讚 谞专讗讛 诇讬 讘住"讚 讗讜诪专讜 讛址讞植讝执讬专指转指谉 诇职诪讜旨讟指讘, 讚讗诪专讜 专讘讜转讬谞讜 讝"诇 (砖讬专 讛砖讬专讬诐 专讘讛 讙, 讻讗) 讞讘讘 讛拽讘"讛 讗转 讻谞住转 讬砖专讗诇 讜拽专讗谉 讘转讬, 讜注讜讚 讞讬讘讘谉 讜拽专讗谉 讗讞讜转讬 讜注讜讚 讞讘讘谉 讜拽专讗谉 讗诪讬. 砖谞讗诪专 (讬砖注讬讛 谞讗, 讚) '讛址拽职砖执讈讬讘讜旨 讗值诇址讬 注址诪执旨讬 讜旨诇职讗讜旨诪执旨讬 讗值诇址讬 讛址讗植讝执讬谞讜旨' 诇职讗执诪旨执讬 讻转讬讘, 谞诪爪讗 转讜讗专 讛讙讚讜诇 讜讛诪砖讜讘讞 讛讜讗 诪讛 砖拽专讗谉 讘砖诐 讛指讗值诐, 砖讛讜讗 转讜讗专 讛讙讘讬专讛, 讻讬 讻谉 诪诇讻讜转 讚拽讚讜砖讛 谞拽专讗转 讘砖诐 讛指讗值诐, 讻诪讜 砖讻转讜讘 讘转拽讜谞讬诐 注诇 驻住讜拽 (讚讘专讬诐 讻讘, 讜) '讜职讛指讗值诐 专止讘侄爪侄转 注址诇 讛指讗侄驻职专止讞执讬诐', 讜讻诇 讝讛 讛转讜讗专 砖诇 讛讗诐 讬讛讬讛 诇讬砖专讗诇 讻砖注讜砖讬谉 专爪讜谞讜 砖诇 诪拽讜诐 讜讗诐 讞讜讟讗讬谉 讬转讛驻讻讜 讗讜转讬讜转 转讜讗专 讝讛 诇砖诐 讗指诪指讛, 砖讗讝 谞拽专讗讬诐 讘砖诐 讗指诪指讛 讛指注执讘职专执讬旨指讛. 讜讛谞讛 '讛指讗值诐' 讛讜讗 诪住驻专 诪"讜, 讜'讗指诪指讛' 诪住驻专 诪"讜, 讗讱 讛讗诐 讛讜讗 诪住驻专 诪"讜 讟讘, 讜讗诪讛 诪"讜 讘讬砖, 讜诇讝讛 讗诪专 讛植住指专址转 讟址讘旨址注址转 讛址讞植讝执讬专指转指谉 '诇职诪讜旨讟指讘' 讻诇讜诪专 诇诪"讜 讟讘 砖讬爪讗讜 诪砖诐 讗指诪指讛 砖讛讜讗 诪"讜 讘讬砖 讜讞讝专讜 诇砖诐 讛指讗值诐 砖讛讜讗 诪"讜 讟讘. 讜诪讛 砖讛讬讛 转讬拽讜谞诐 注诇 讬讚讬 讛讟讘注转 谞专诪讝 讘讗讜转讬讜转 讟址讘旨址注址转 '注转 讟讘' 讻讬 讬砖 注转 诇专注讛 诇注讜讘专讬 专爪讜谞讜, 讜讬砖 注转 诇讟讜讘讛 诇注讜砖讬 专爪讜谞讜, 讜注诇 讬讚讬 讛讟讘注转 谞注砖讛 诇讛诐 注转 讟讘.



讗址专职讘旨指注执讬诐 讜旨砖讈职诪讜止谞指讛 谞职讘执讬讗执讬诐 讜职砖讈侄讘址注 谞职讘执讬讗讜止转 谞执转职谞址讘旨职讗讜旨 诇指讛侄诐 诇职讬执砖讉职专指讗值诇, 讜职诇止讗 驻旨执讞植转讜旨 讜职诇止讗 讛讜止转执讬专讜旨 注址诇 诪指讛 砖讈侄讻旨指转讜旨讘 讘旨址转旨讜止专指讛 讞讜旨抓 诪执诪旨执拽职专指讗 诪职讙执诇旨指讛. 讛拽砖讛 讛专讘 注讬讜谉 讬注拽讘 讝"诇 讚诇讗 讛讜讛 诇讬讛 诇诪讬诪专 讗诇讗 专拽 '讜职诇止讗 讛讜止转执讬专讜旨' 讗讘诇 '驻旨执讞植转讜旨' 讛讬讻讬 住诇拽讗 讚注转讱? 讚讛讗 讙诐 讘诪拽专讗 诪讙讬诇讛 诇讗 诪爪讬谞讜 驻讞转! 讜转讬专抓 讚讬砖 诇讜诪专 讚讙诐 驻旨执讞植转讜旨 注诇 讬讚讬 诪拽专讗 诪讙讬诇讛, 砖讗住讜专讬谉 讘讛住驻讚 讜讘转注谞讬转 注讬讬谉 砖诐.
讜讬砖 诇讛拽砖讜转 讘讚讘专讬讜 讜讻讬 讛转讜专讛 讞讬讬讘讛 讘转注谞讬转 讘讬讜诐 讬"讚 讘讗讚专, 讜讙诐 讛住驻讚 讗讬谞讜 诪谉 讛转讜专讛? 讜谞专讗讛 诇拽讬讬诐 讚讘专讬讜 讘诪拽爪转, 讘讛讬讻讗 讚谞讚专 诇讛转注谞讜转 讻讱 讜讻讱 讬诪讬诐 讜讗讬专注 讘讛诐 驻讜专讬诐, 讚诪谉 讛转讜专讛 讞讬讬讘 诇讛转注谞讜转 诪讻讞 谞讚专讜, 讗讱 讗讞专 砖注砖讜 讗讜转讜 讞讻诪讬诐 讬讜诐 诪拽专讗 诪讙讬诇讛 讗讬谞讜 诪转注谞讛, 讜谞诪爪讗 讘讟诇 讞讬讜讘 砖谞转讞讬讬讘 诪讚讬谉 转讜专讛 诪讻讞 谞讚专讜.
讜诇讬 讗谞讗 注讘讚讗 谞专讗讛 诇讬 讘住"讚 诪砖讜诐 讚诪讘讟诇讬谉 注讘讜讚讛 讜转诇诪讜讚 转讜专讛 诪驻谞讬 诪拽专讗 诪讙讬诇讛 讻诪讜 砖讗诪专讜 讘专讬砖 驻专拽讬谉 (讚祝 讙.) 转谞讬讗 讻讛谞讬诐 讘注讘讜讚转诐 讜诇讜讬诐 讘讚讜讻谞诐 讜讬砖专讗诇 讘诪注诪讚谉 讻讜诇诐 诪讘讟诇讬谉 注讘讜讚转诐, 讜讘讗讬谉 诇砖诪讜注 诪拽专讗 诪讙讬诇讛, 诪讻讗谉 住诪讻讜 砖诇 讘讬转 专讘讬 砖诪讘讟诇讬谉 转诇诪讜讚 转讜专讛 讜讘讗讬谉 诇砖诪讜注 诪拽专讗 诪讙讬诇讛 注讬讬谉 砖诐, 讜讗祝 注诇 讙讘 讚讗讬讬专讬 讘讛讬讻讗 讚讬讻讜诇 诇拽讬讬诐 讗讞专 讻讱 诪爪讜转 注讘讜讚讛, 注诐 讻诇 讝讛 讻讬讜谉 讚诪讘讟诇讬谉 诇驻讬 砖注讛 讜讘讗讬谉 诇砖诪讜注 诪拽专讗 诪讙讬诇讛 砖讬讬讱 讘讝讛 诇砖讜谉 '驻旨执讞植转讜旨'.
讜讛谞讛 专砖"讬 讝"诇 诪谞讛 讘讻诇诇 诪"讞 讗转 诪砖讛 专讘讬谞讜 注"讛, 讜拽砖讛 讜讛诇讗 讛讞讬讚讜砖 讛讜讗 讚讗诇讜 讛诪"讞 诇讗 驻讬讞转讜 讜诇讗 讛讜转讬专讜 注诇 诪讛 砖讻转讘 诪砖讛 专讘讬谞讜 注"讛 讘转讜专讛, 讜讗讬讱 诪讜谞讛 讗讜转讜 讘讻诇诇 讛诪"讞? 讜注讜讚 拽砖讛 讗诪讗讬 诇讗 诪谞讛 讗转 谞讞 砖谞讻转讘讛 谞讘讜讗转讜 讘转讜专讛? 讜砖诐 讜注讘专 谞诪讬 讛讬讜 谞讘讬讗讬诐 讜谞讻转讘讛 谞讘讜讗转诐 讘专讬砖 转讜诇讚讜转 讗爪诇 专讘拽讛 讗诪谞讜 注"讛, 讜讗诐 谞讗诪专 讗诇讜 讛讬讜 拽讜讚诐 诪转谉 转讜专讛, 讛讗 诪谞讛 专砖"讬 讗转 讗讘专讛诐 讬爪讞拽 讜讬注拽讘! 讜注讜讚 拽砖讛 讗诪讗讬 诇讗 诪谞讛 讗转 讬讛讜砖注, 讜诇讗 诪谞讛 讗转 讗诇讚讚 讜诪讬讚讚 砖讛讬讜 诪转谞讘讗讬诐 诇讚讜专讜转 讙诐 讻谉 讻诪讜 砖讗诪专讜 讘住谞讛讚专讬谉 讚祝 讬"讝 砖讛讬讜 诪转谞讘讗讬诐 注诇 注住拽讬 讙讜讙 讜诪讙讜讙? 讜诇诪讛 诇讗 讞砖讘 讗转 讗住祝 讚讗讬转 诇讬讛 诪讝诪讜专讬诐 讘转讛诇讬诐 砖讬砖 讘讛诐 讚讘专讬诐 诇讚讜专讜转 砖讗诪专诐 讘专讜讞 讛拽讜讚砖? 讜爪专讬讱 注讬讜谉.
讜诪诇讘讚 讻诇 讝讛 讬砖 诇讛拽砖讜转 讘讚讘专讬 专砖"讬 讝"诇, 砖讞砖讘 讘讻诇诇 讛诪"讞 讗转 讛讗讘讜转, 讜讛诇讗 讗讘专讛诐 讗讘讬谞讜 注"讛 专讗讛 讗转 讝专注讜 讬爪讞拽 讜讬注拽讘 爪讚讬拽讬诐 讙诪讜专讬诐 讜讬砖诪注讗诇 讜注砖讜 诇讗 讞砖讬讘讬 讝专注, 讜讻谉 讬注拽讘 讗讘讬谞讜 注"讛 专讗讛 讻诇 讝专注讜 爪讚讬拽讬诐, 讜诇讗 砖讬讬讱 讙讘讬讛 诪讗诪专 讝讛 诇讛讞讝讬专诐 诇诪讜讟讘, 讜讻谉 诇讗 砖讬讬讱 讝讛 讙讘讬 砖专讛, 讜讬砖 诇讜诪专 讘讚讜讞拽 讚诇讗讜 注诇 讻诇 诪"讞 讜砖讘注 拽讗诪专 讝讛.



讞讜旨抓 诪执诪旨执拽职专指讗 诪职讙执诇旨指讛. 注讬讬谉 驻转讞 注讬谞讬诐 讘砖诐 专"讬 讝"诇 [讜讗祝 注诇 驻讬 砖讬砖 讻诪讛 转拽谞讜转 讜讙讝专讜转 讜讗住讜专讬谉 讚专讘谞谉 讛谞讛讜 讛讜讜 住讬讬讙 诇转讜专讛 讗讜 诇诪爪讜讛 讗讜 讙讚专 诇注讘讬专讛 讜讗讬讻讗 讗住诪讻转讗 讚讗讜专讬讬转讗 讚讻转讬讘 (讜讬拽专讗 讬讞, 诇) '讜旨砖职讈诪址专职转侄旨诐 讗侄转 诪执砖职讈诪址专职转执旨讬'? 讛专"谉 讜专讘讬谞讜 讬砖注讬讛 讛讙讚讜诇 讻转讘 砖诪拽专讗 诪讙讬诇讛 谞专讗讛 砖讛讜住讬驻讜 注诇 讛转讜专讛 砖讞讬讬讘讜 拽专讬讗转讛 讻诪讜 讛转讜专讛 讚讻转讬讘 讜讛讙讬转 讘讜. 诇拽讜讟讬 专讘讬谞讜 讘爪诇讗诇 讻转讘讬 讬讚]. 讜拽砖讛 诇转讬专讜爪讜 讜讛讗 讗讬讻讗 讛驻讟专讛 讚砖讘转 讚讞讬讜讘 拽专讬讗转讛 诪讚专讘谞谉 讜诪讘专讻讬谉 注诇讬讛? 讜谞专讗讛 诇讬 讚转讬拽讜谉 讝讛 讛讜讛 讗讞专 讞讙讬 讝讻专讬讛 讜诪诇讗讻讬.



拽职专执讬讗指转指讛旨 讝讜旨 讛执诇旨讜旨诇指讗. 拽砖讛 诇驻讬 讝讛 诇诪讛 拽讜专讬谉 讛讛诇诇 讘诇讬诇 驻住讞, 讜讛诇讗 拽专讬讗转 讛讛讙讚讛 讝讜 讛讬诇讜诇讗? 讜谞专讗讛 诇讬 讚讚讜拽讗 诪讙讬诇转 讗住转专 砖讛讬讗 诪谉 讛讻转讜讘讬诐 转住驻讬拽 讘诪拽讜诐 讛诇诇 砖讛讜讗 讻转讜讘讬诐, 讗讘诇 讛讙讚讛 讻讜诇讛 诪讚专砖 讞讝"诇, 讜诪讛 砖讗诪专 讘转讜讻讛 讛诇诇 讗讜诪专讬诐 讗讜转讜 驻住拽讬 驻住拽讬, 诇讻讱 爪专讬讱 诇讙诪讜专 讛讛诇诇 讗讞专 转驻诇转 注专讘讬转.



(砖诪讜讗诇 讗' 讗, 讗) '讗执讬砖讈 讗侄讞指讚 诪执谉 讛指专指诪指转址讬执诐 爪讜止驻执讬诐' 讗指讚指诐 讛址讘旨指讗 诪执砖旨讈职转旨值讬 专指诪讜止转 砖讈侄爪旨讜止驻讜止转 讝讜止 讗侄转 讝讜止. 谞专讗讛 诇讬 讘住"讚 注诇 驻讬 诪讛 砖讗诪专讜 专讘讜转讬谞讜 讝"诇 讘砖注专 专讜讞 讛拽讜讚砖, 讚讛谞讘讬讗讬诐 讛诐 诪砖谞讬 诪讜讞讬谉 讞讜"讘 [讞讻诪讛 讜讘讬谞讛] 讚讗讬诪讗 讗砖专 讘讝"讗 [讘讝注讬专 讗谞驻讬谉] 讬注讜讬谉 砖诐. 讜讬讚讜注 讻讬 讞讜"讘 讻讞讚讗 谞驻拽讬谉 讜讻讞讚讗 砖专讬讬谉, 讜诇讝讛 讗诪专 砖旨讈职转旨值讬 专指诪讜止转 砖讈侄爪旨讜止驻讜止转 讜职专讜止讗讜止转 讝讜止 讗侄转 讝讜止 讜讘砖注专 讛讙诇讙讜诇讬诐 讚祝 诪"讗 讘讬讗专 专讘讜转讬谞讜 讝"诇 讛诪讗诪专 讘讗讜驻谉 讗讞专, 讜讛转讜专讛 '讻旨职驻址讟旨执讬砖讈 讬职驻止爪值抓 住指诇址注' 讚讙诐 诪讛 砖讘讬讗专转讬 讬讘讗 谞讻讜谉 讘注讝"讛.



讗指讚指诐 讛址讘旨指讗 诪执讘旨职谞值讬 讗指讚指诐 砖讈侄注讜止诪职讚执讬谉 讘旨职专讜旨诪讜止 砖讈侄诇 注讜止诇指诐, 讜旨诪址讗谉 谞执谞职讛讜止? 讘旨职谞值讬 拽止专址讞. 驻讬专讜砖 讛诪砖讬讱 讗砖 诪诪拽讜诐 讙讘讜讛 讜注诇讬讜谉 诇讗讜转讜 诪拽讜诐 讜讚讞讛 诪诪谞讜 讗砖 讙讬讛谞诐, 讜诇讻讱 拽专讬 诇讗讜转讜 诪拽讜诐 '专讜旨诪讜止 砖讈侄诇 注讜止诇指诐'.
讗讜 讬讜讘谉 诇诪注诇讛 诪谉 讗讜转讬讜转 '注讜止诇指诐' 讘注专讱 讛诪住驻专 讛诐 讗讜转讬讜转 '诪谉 驻讝' 专诪讝 砖讛讙讘讜专讛 砖砖诇讟讛 讘讛诐 诇讗讘讚诐 谞注砖讬转 驻讝 讻讬 谞诪转拽讛.



讜旨讘职砖讈指注指讛 砖讈侄谞旨讜止诇址讚 [诪止砖讈侄讛] 谞执转职诪址诇旨值讗 讻旨指诇 讛址讘旨址讬执转 讻旨只诇旨讜止 讗讜止专指讛! 注指诪址讚 讗指讘执讬讛指 讜职谞指砖讈职拽指讛 注址诇 专止讗砖讈指讛旨, 讗指诪址专 诇指讛旨: 讘旨执转旨执讬 谞执转职拽址讬旨职诪指讛 谞职讘讜旨讗指转值讱职!. 谞专讗讛 诇讬 讘住"讚 讟注诐 诇谞砖讬拽讛 讜讟讬驻讜讞 砖注砖讜 注诇 专讗砖讛, 注诇 驻讬 诪讛 砖讗诪专 诪讛专"谉 砖驻讬专讗 讝"诇 讚诪"诐 住转讜诪讛 专讜诪讝转 诇讙诇讜转, 讜讘讬爪讬讗转 诪爪专讬诐 谞驻转讞讛 诪注讟 讜谞注砖讬转 诪"诐 驻转讜讞讛 讜谞讙讗诇讜, 讜诇注转讬讚 转驻转讞 诇讙诪专讬 讘讗诇讻住讜谉 讜转讛讬讛 砖谞讬 讚诇转讬"谉 讬注讜讬谉 砖诐. 讜诇讻谉 讻砖谞转谞讘讗讛 注诇 讛讙讗讜诇讛 专讗讜 砖住讜祝 砖诪讛 砖讛讜讗 诪"诐 住转讜诪讛 专讜诪讝 注诇 讛讙诇讜转, 讜专讗砖 砖诪讛 砖讛讜讗 诪"诐 驻转讜讞讛 专讜诪讝 注诇 讙讗讜诇讛 诇讻讱 谞砖拽讜讛 讘专讗砖讛, 诇专诪讜讝 注诇 诪"诐 驻转讜讞讛 砖讘专讗砖 砖诪讛, 砖专讜诪讝转 诇讙讗讜诇讛 砖转转拽讬讬诐, 讜讗讞专 讻讱 讻砖专讗讜 住讬诪谉 诇讛砖转拽注讜转 讘讙诇讜转 砖讛讜讗 诪"诐 住转讜诪讛, 注砖讜 诇讛 讟驻讜讞 讘专讗砖讛, 诇讛讜专讜转 讚诪"诐 驻转讜讞讛 砖讘专讗砖讛 谞注砖讬转 住转讜诪讛 砖谞住转诐 讛驻转讞 砖诇讛.



讚旨职讘讜止专指讛, 讚旨执讻职转执讬讘 (砖讜驻讟讬诐 讚, 讚): '讜旨讚职讘讜止专指讛 讗执砖指旨讈讛 谞职讘执讬讗指讛 讗值砖侄讈转 诇址驻执旨讬讚讜止转' 诪职诇址诪旨值讚 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉. 诪拽砖讬诐 诇诪讗讬 讗爪讟专讬讱 诇讛讘讬讗 讛讗讬 讚专砖讛 讚诇驻讬讚讜转, 讜讛诇讗 诪驻讜专砖 讘讻转讜讘 '讜旨讚职讘讜止专指讛 讗执砖指旨讈讛 谞职讘执讬讗指讛'?
讜谞专讗讛 诇讬 讘住"讚 注诇 讚专讱 诪讛 砖讻转讘 讛专讘 驻转讞 注讬谞讬诐 讘砖诐 诪讛专"讗 谞讞讜诐 讝"诇 讙讘讬 诪专讬诐, 讚住诇拽讗 讚注转讱 讚讗讬讻讗 转专转讬 诪专讬诐 讛谞讘讬讗讛, 讜诇讛讻讬 讻转讬讘 (砖诪讜转 讟讜, 讻) '讗植讞讜止转 讗址讛植专止谉' 诇讗驻讜拽讬 讛讗讞专转, 讻诪讜 砖讗诪专讜 讘砖谞讬 讬讜住祝 讘谉 砖诪注讜谉 讚谞讜转谞讬诐 住讬诪谉 讬注讜讬谉 砖诐. 讜讬讚讜注 讚讗诪专讜 专讘讜转讬谞讜 讝"诇 诇诪讛 讝讻转讛 讚讘讜专讛 诇谞讘讜讗讛? 讘砖讘讬诇 砖讛讬转讛 注讜砖讛 驻转讬诇讜转 注讘讜转 诇诪砖讻谉! 讜诇驻讬 讝讛 讗诐 讛讬讛 诪讘讬讗 讛讜讻讞讛 诪谉 讛驻住讜拽 讘诇讘讚, 讛讬讬谞讜 讗讜诪专讬诐 讚讗讬讻讗 转专转讬 讚讘讜专讛 谞讘讬讗讛, 讜诇讻讱 谞拽讬讟 讘讝讜 '讗值砖侄讈转 诇址驻执旨讬讚讜止转' 诇住讬诪谉.
讜诇驻讬 讝讛 讛讜讛 拽砖讬讗 诇谉 讚谞诪爪讗 讗讬讬转讜专 谞讘讬讗讜转 讜讛讜讛 诇讬讛 砖诪讜谞讛, 讜讗诪讗讬 拽讗诪专 砖讘注讛? 诇讻讱 讛讘讬讗 讛讗讬 讚专砖讛 讚拽讗诪专 '诪职诇址诪旨值讚 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉' 讚拽砖讬讗 诇讬讛 讚讛讜讛 诇讬讛 诇诪讬诪专 '讗值砖侄讈转 讘旨指专指拽' 讻讬 讘讗诪转 讚讘讜专讛 讛讬转讛 讗砖转讜 砖诇 讘专拽, 讜讻讗谉 诪讝讻讬专讜 讘砖诐 讘指旨专指拽 讘侄旨谉 讗植讘执讬谞止注址诐 讜诇诪讛 讛讝讻讬专讜 讘砖诐 诇址驻执旨讬讚讜止转? 讗诇讗 诪职诇址诪旨值讚 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉! 讜讗讬谉 讻讜谞转 讛驻住讜拽 诇讜诪专 砖讘注诇讛 砖诪讜 诇址驻执旨讬讚讜止转 讗诇讗 讘讗 讛讻转讜讘 诇讜诪专 讛讟注诐 砖讛讬转讛 讗砖讛 谞讘讬讗讛 砖讝讻转讛 诇谞讘讜讗讛, 讛讬讬谞讜 讘砖讘讬诇 砖讛讬转讛 '讗值砖侄讈转 诇址驻执旨讬讚讜止转' 专讜爪讛 诇讜诪专 讘注诇转 诇驻讬讚讜转, 讻诪讜 砖谞讗诪专 (诪砖诇讬 诇讗, 讬) '讗值砖侄讈转 讞址讬执诇' 砖讛讜讗 专讜爪讛 诇讜诪专 '讘旨址注植诇址转 讞址讬执诇'. 讜讗诐 讻谉 讛砖转讗 讗讬谉 诇谞讜 诇讛讜讻讬讞 诪谉 讛讻转讜讘 砖讬砖 转专转讬 讚讘讜专讛 谞讘讬讗讛, 讜谞拽讬讟 讘讛讗 讗值砖侄讈转 诇址驻执旨讬讚讜止转 诇住讬诪谉, 讚讘讗诪转 诇讗讜 谞拽讬讟 诇驻讬讚讜转 诇住讬诪谉, 讗诇讗 谞拽讬讟 诇讛 讟注诐 诇诪讛 砖讝讻转讛 诇谞讘讜讗讛 讗祝 注诇 驻讬 砖讛讬讗 讗砖讛, 讜讗诐 讻谉 砖驻讬专 拽讗诪专 砖讘注讛 谞讘讬讗讜转 讛讜讜, 讻讬 讚讘讜专讛 谞讘讬讗讛 讞讚讗 讛讜讬 讜诇讗 砖转讬诐.
讜讘讗讜驻谉 讗讞专 谞专讗讛 诇讬 讘住"讚 讛拽讜砖讬讗 讛谞讝讻专 讚讛讜爪专讱 诇讛讘讬讗 讚专砖讛 讚驻转讬诇讜转, 讜讛讜讗 讚讗讬转讗 讘讙诪专讗 (住讜讟讛 诪讜:) 注诇 驻住讜拽 (诪诇讻讬诐 讘' 讘, 讻讙) '讜旨谞职注指专执讬诐 拽职讟址谞执旨讬诐 讬指爪职讗讜旨 诪执谉 讛指注执讬专' 讚住诇拽讗 讚注转讱 诇讗讜 谞注专讬诐 诪诪砖 讗诇讗 砖讛诐 诪谉 注讬专 砖砖诪讛 谞注讜专谉, 讜讻讚讗诪专谉 讘驻住讜拽 (诪诇讻讬诐 讘' 讛, 讘) '讜址讬执旨砖职讈讘旨讜旨 诪值讗侄专侄抓 讬执砖职讉专指讗值诇 谞址注植专指讛 拽职讟址谞指旨讛', 讜诪拽砖讬谞谉 拽专讬 诇讛 谞址注植专指讛 讜拽专讬 诇讛 拽职讟址谞指旨讛? 讜诪转专爪讬谞谉 讚讛讬转讛 诪谉 拽专转讗 讚砖诪讛 '谞注讜专谉' 讜注诇 砖诐 注讬专讛 拽专讬 诇讛 谞址注植专指讛 讬注讜讬谉 砖诐, 讜诇驻讬 讝讛 讙诐 讻讗谉 诇讬讻讗 讛讜讻讞讛 诪谉 讛讻转讜讘 诇讘讚讜 讚讛讬转讛 讚讘讜专讛 谞讘讬讗讛, 讚砖诪讗 讛讬转讛 诪谉 注讬专 砖砖诪讛 谞讜止讘侄讛 砖讛讬讗 谞讜讘 注讬专 讛讻讛谞讬诐, 砖谞拽专讗转 谞讜止讘侄讛, 讚讻转讬讘 (砖诪讜讗诇 讗' 讻讗, 讘) '讜址讬指旨讘止讗 讚指讜执讚 谞止讘侄讛 讗侄诇 讗植讞执讬诪侄诇侄讱职 讛址讻止旨讛值谉' 讜讻谉 讗诪专 注讜讚 (砖诪讜讗诇 讗' 讻讘, 讟) '专指讗执讬转执讬 讗侄转 讘侄旨谉 讬执砖址讈讬 讘指旨讗 谞止讘侄讛', 讜注诇 砖诐 讛注讬专 谞讜讘讛 拽专讗讛 讗砖讛 谞讘讬讗讛, 讻诪讜 讚讗诪专讬谞谉 拽专讗讛 谞址注植专指讛 注诇 砖诐 注讬专 '谞注讜专谉' 讜讗讬谉 讛讻讜谞讛 砖诇 谞职讘执讬讗指讛 诇砖讜谉 谞讘讬讗讜转 讜诇注讜诇诐 诇讗 讛讬转讛 讘注诇转 谞讘讜讗讛!
讜讗祝 注诇 讙讘 讚讛转诐 讙讘讬 谞址注植专指讛 诪爪讗 讚拽讚讜拽 诇驻专砖 诇讗讜 谞址注植专指讛 诪诪砖 诪砖讜诐 讚讻转讬讘 谞诪讬 拽职讟址谞指旨讛, 讛讻讗 谞诪讬 讬砖 讚拽讚讜拽 诇驻专砖 注诇 砖诐 注讬专讛, 诪砖讜诐 讚诇讗 砖讻讬讞 讻诇 讻讱 砖转讛讬讛 讗砖讛 讘注诇转 谞讘讜讗讛, 讜注讜讚 讚诇讗 拽讗诪专 '讚旨职讘讜止专指讛 讛址谞旨职讘执讬讗指讛' 讻讚谞拽讟 讙讘讬 诪专讬诐 讜讙讘讬 讞讜诇讚讛, 注诇 讻谉 讬砖 诪拽讜诐 诇驻专砖 讚诇讗讜 谞讘讬讗讜转 讛讜讗 讗诇讗 注诇 砖诐 注讬专讛 谞讜讘讛 拽专讗讛 谞讘讬讗讛 讜诇讻讱 讛讜爪专讱 诇讛讘讬讗 讛讗讬 讚专砖讛 讚'讗值砖侄讈转 诇址驻执旨讬讚讜止转' 讚拽讗诪专 '诪职诇址诪旨值讚 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉' 讜拽砖讛 诪讛讬讻讗 诪砖诪注 诇讬讛 讛讻讬? 讗诇讗 谞专讗讛 讚诪砖诪注 诇讬讛 诪讚诇讗 讻转讬讘 '讗值砖侄讈转 讘旨指专指拽' 讚讘讗诪转 讘专拽 讛讬讛 讘注诇讛 砖诇 讚讘讜专讛, 讜讛讻转讜讘 拽讜专讗 讗讜转讜 讘砖诐 讘旨指专指拽, 讜讗诪讗讬 拽专讗讜 讘砖诐 诇址驻执旨讬讚讜止转? 讗诇讗 讜讚讗讬 讛讗讬 '诇址驻执旨讬讚讜止转' 诇讗讜 砖诪讗 讚讙讘专讗 讛讜讗, 讗诇讗 专讜爪讛 诇讜诪专 '驻旨职转执讬诇讜止转' 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉, 讜讛讻讬 拽讗诪专 讗砖转 诇驻讬讚讜转 专讜爪讛 诇讜诪专 讘注诇转 讛驻转讬诇讜转, 讻诪讜 讗值砖侄讈转 讞址讬执诇, 讜拽砖讛 诪讛 砖讬讬讻讜转 诇讚讘专 诪爪讜讛 讝讜 砖诇 讛驻转讬诇讜转 讻讗谉 诇拽专讗讛 注诇 砖诐 讛驻转讬诇讜转? 讜注讜讚 讜讻讬 诇讗 讛讬讛 诇讛 注讜讚 诪爪讜讛 讗讞专转 诇拽专讜转 砖诪讛 注诇讬讛? 讗诇讗 讜讚讗讬 讛讗讬 谞旨职讘执讬讗指讛 讚拽讗诪专 讻讗谉 讗讬谞讛 砖诐 讛注讬专 讗诇讗 讛讜讗 诇砖讜谉 谞讘讬讗讜转, 讜讘讗 讛讻转讜讘 诇诇诪讚讱 讟注诐 砖讝讻转讛 诇讛讬讜转 谞讘讬讗讛 讘砖讘讬诇 诪爪讜转 讛驻转讬诇讜转, 砖讗诪专 诇讛 讛拽讘"讛 讗转 谞转讻讜讜谞转 诇讛专讘讜转 讗讜专讬, 讗祝 讗谞讬 讗专讘讛 讗讜专讱 讘讬讛讜讚讛 讜讬专讜砖诇讬诐 讻谞讙讚 讬状讘 讛砖讘讟讬诐 (讬诇拽讜讟 砖诪注讜谞讬 砖讜驻讟讬诐 诪讘, 讚'), 讜讗诐 讻谉 砖诪注讬谞谉 讚讚讘讜专讛 讛讬转讛 谞讘讬讗讛 诪诪砖.
讜诇驻讬 讝讛 诪讜讘谉 谞诪讬 诪讛 砖讛讜爪专讱 诇讛讘讬讗 注讜讚 讚专砖讛 讚'转址旨讞址转 转止旨诪侄专' (砖讜驻讟讬诐 讚, 讛) 讚讗诪专 专讘讬 砖诪注讜谉 讘谉 讗讘砖诇讜诐: 诪砖讜诐 讬讞讜讚, 讜讛讬讬谞讜 诇讞讝拽 注讜讚 讛讛讜讻讞讛 砖诇讜 讚诪驻专砖 谞旨职讘执讬讗指讛 讛讬讬谞讜 谞讘讜讗讛, 讜诇讗讜 注诇 砖诐 讛注讬专 谞讜止讘侄讛, 讜讛讜讗 诪诪讛 砖诪爪讬谞讜 砖讛讻转讜讘 诪砖讘讞讛 讘诪注诇讛 讝讜 砖讛讬转讛 讬讜砖讘转 转址旨讞址转 转止旨诪侄专 诪砖讜诐 讬讞讜讚, 讚讘讗 讛讻转讜讘 诇转转 讟注诐 砖谞讬 注诇 讗砖专 讝讻转讛 诇谞讘讜讗讛, 讘砖讘讬诇 砖讛讬转讛 注讜砖讛 讞住讬讚讜转 讘注谞讬谉 讛爪谞讬注讜转, 讚讛讗 住讘讬专讗 诇讬讛 诇讛讟讜专 讝"诇 (讟讜专 讗讘谉 讛注讝专 住讬诪谉 讻讘) 讗讬谉 讗讬住讜专 讬讞讜讚 诪谉 讛讚讬谉 讗诇讗 讚讜拽讗 注诐 转专讬 讜驻专讬爪讬 讗讘诇 注诐 转专讬 讜讻砖专讬 诪讜转专 诇讛转讬讞讚, 讜注诇 讻谉 转拽砖讬 诇诪讛 讬砖讘讛 转讞转 转讜诪专 诪砖讜诐 讬讞讜讚, 讜讛诇讗 讘注诇讬 讛讚讬谉 砖讘讗讬诐 讗爪诇讛 讛诐 转专讬 砖讛诐 转讜讘注 讜谞转讘注? 讗诇讗 讜讚讗讬 讞砖砖讛 诪砖讜诐 诪讚转 讞住讬讚讜转, 讜讻讬讜谉 砖讛讬转讛 爪谞讜注讛 讘诪讬讚转 讞住讬讚讜转 诇讻讱 讝讻转讛 诇谞讘讜讗讛, 讚讗诪专讜 专讘讜转讬谞讜 讝"诇 (住讜讟讛 讬:) 讘砖讻专 讛爪谞讬注讜转 讝讜讻讬谉 诇谞讘讜讗讛, 讜讻诪讜 砖讗诪专讜 讙讘讬 转诪专 讘砖讘讬诇 砖讛讬转讛 爪谞讜注讛 讝讻转讛 砖讬爪讗讜 诪诪谞讛 谞讘讬讗讬诐, 讚讗诪专 诪专 讗诪讜抓 讜讗诪爪讬讛 讗讞讬诐 讛讜讜.
讜讗诐 转讗诪专 讗讬谉 讻讗谉 诪讚转 讞住讬讚讜转 讻讚讬 砖转讗诪专 砖讘注讘讜专 爪谞讬注讜转 讬转讬专讛 砖讛讬讛 诇讛 讝讻转讛 诇谞讘讜讗讛, 讚讗祝 注诇 讙讘 讚讘转专讬 诇讬讻讗 讗讬住讜专 讬讞讜讚 诪谉 讛讚讬谉 诪讻诇 诪拽讜诐 注诐 转专讬 讜驻专讬爪讬 讗讬讻讗 讗讬住讜专 讬讞讜讚, 讜诇讻讱 讬砖讘讛 转讞转 转讜诪专 讚讞讜砖砖转 讗讜诇讬 讬注诇讜 讗诇讬讛 诇诪砖驻讟 转专讬 讚驻专讬爪讬? 诇讻讱 讛讘讬讗 讚专砖讛 讛砖谞讬转 讚讚讘专 讗讞专, 诪址讛 转旨指诪指专 讝侄讛 讗值讬谉 诇讜止 讗侄诇旨指讗 诇值讘 讗侄讞指讚 讗址祝 讬执砖讉职专指讗值诇 砖讈侄讘旨职讗讜止转讜止 讛址讚旨讜止专 诇止讗 讛指讬指讛 诇指讛侄诐 讗侄诇旨指讗 诇值讘 讗侄讞指讚 诇址讗植讘执讬讛侄谉 砖讈侄讘旨址砖旨讈指诪址讬执诐, 讗诐 讻谉 砖诪注 诪讬谞讛 讻讜诇诐 讛讬讜 讻砖专讬诐 讜诇讗 讛讜讛 讘讛讜 驻专讜爪讬诐, 讜讗诪讗讬 讬砖讘讛 转址旨讞址转 转止旨诪侄专? 诪砖讜诐 讬讞讜讚, 讚讛讗 讻诇 讛注讜诇讬诐 诇诪砖驻讟 诪讜讻专讞 砖讬讛讬讜 砖谞讬诐 砖讛诐 转讜讘注 讜谞转讘注, 讗诇讗 讜讚讗讬 讞砖砖讗 诪砖讜诐 讞住讬讚讜转! 讜讻讬讜谉 讚注砖转讛 讞住讬讚讜转 讘爪谞讬注讜转 诇讻讱 讝讻转讛 诇谞讘讜讗讛 讛专讬 讛讻转讜讘 讛讙讬讚 讘讝讛 讟注诐 砖谞讬 诇讝讻讬讬转讛 讘谞讘讜讗讛, 讜讗诐 讻谉 砖诪注 诪讬谞讛 讛讗讬 谞旨职讘执讬讗指讛 讛讜讗 谞讘讜讗讛 诪诪砖 讜诇讗讜 注诇 砖诐 讛注讬专 谞讜止讘侄讛.



讚旨指讜执讚 讜旨砖讈职诇止诪止讛 砖讈侄谞旨执诪职砖讈职讞讜旨 讘旨职拽侄专侄谉 谞执诪职砖讈职讻指讛 诪址诇职讻讜旨转指谉. 谞专讗讛 诇讬 讘住"讚 砖讈职诪指讗 讙旨指专执讬诐 讻讬 拽侄专侄谉 诪住驻专讜 '讗诇祝' 讚谞讜"谉 诪谞爪驻"讱 讘转"砖 [700], 讜诪住驻专 讗诇驻讬诐 诪讜专讛 注诇 讘专讻讛 注诇讬讜谞讛 讚讗爪讬诇讜转, 砖讛讜讗 讻谞讙讚 讗诇驻讬诐, 讜讝讛讜 砖谞讗诪专 (砖讬专 讛砖讬专讬诐 讞, 讬讘) '讛指讗侄诇侄祝 诇职讱指 砖职讈诇止诪止讛' 砖谞诪砖讞转 讘拽专谉 砖诪住驻专讜 讗诇祝, 讜诇讝讛 讗诪专 讚讜讚 讛诪诇讱 注"讛 (砖诪讜讗诇 讘' 讻讘, 诪讚) 转执旨砖职讈诪职专值谞执讬 诇职专止讗砖讈 讙旨讜止讬执诐, '转执旨砖职讈诪职专值谞执讬' [1000] 诪住驻专 讗诇祝, 砖注诇 讬讚讬 砖谞诪砖讞转讬 讘拽专谉 砖讛讜讗 诪住驻专 讗诇祝 转执旨砖职讈诪职专值谞执讬, 讜讝讛讜 砖谞讗诪专 (转讛诇讬诐 拽诇讘, 讬讝) '讗址爪职诪执讬讞址 拽侄专侄谉 诇职讚指讜执讚' 专讜爪讛 诇讜诪专 拽专谉 讜诇讗 驻讱, 讜诇讻谉 '注指专址讻职转执旨讬 谞值专' 诪诇讻讜转讜 '诇执诪职砖执讈讬讞执讬' 注讚 讝诪谉 讘讬讗转 诪砖讬讞讬.



讗指讚指诐 爪指专 爪讜旨专指讛 注址诇 讙旨址讘旨值讬 讛址讻旨止转侄诇 讜职讗值讬谞讜止 讬指讻讜止诇 诇职讛址讟旨执讬诇 讘旨指讛旨 专讜旨讞址 讜旨谞职砖讈指诪指讛, 拽职专指讘址讬执诐 讜旨讘职谞值讬 诪值注址讬执诐. 讛拽砖讛 讛专讘 注讬讜谉 讬注拽讘 讝"诇 讗诪讗讬 诇讗 讛讝讻讬专 讬讚讬诐 讜讘砖专 讜注爪诪讜转? 注讬讬谉 砖诐. 讜谞专讗讛 诇讬 讻讬 讛驻诇讗 讛讙讚讜诇 讛讜讗 讘讘专讬讗转 讚讘专 讞诇讜诇 转讜讱 讙讜祝 讞诇讜诇 讻讬 讛爪专 爪讜专讛 讘讻讜转诇 讗讬谞讜 讬讻讜诇 诇爪讬讬专 讚讘专 讞诇讜诇.



讜职讗址诪旨职专执讬 诇指讛旨 驻旨址转旨职讬指讗 讗只讻旨指诪指讗. 驻讬专砖 讘注专讜讱 '讻诇讬 砖讞讜专' 讜诇驻讬 驻砖讜讟讜 拽讜专讬谉 诇讬驻讛 讘讬讜转专 讘砖诐 '砖讞讜专' 诇讛注讘讬专 注讬谉 讛专注. 讜讘砖注专 讛讙诇讙讜诇讬诐 讚祝 诪"讚 诪谞讛 讗转 专讘 注讬谞讗 住讘讗 讜讗转 专讘 注讜讬专讗 住讘讗 诪爪讚讬拽讬诐 砖讛诐 诪砖讜专砖 讝讬讛专讗 注诇讗讛 讚讗讚诐 讛专讗砖讜谉, 砖讛诐 讞谞讜讱 讜讬讜住祝 讛爪讚讬拽 注"讛 注讬讬谉 砖诐, 讜诇驻讬 讝讛 专讘 注讬谞讗 住讘讗 讜专讘 注讜讬专讗 住讘讗 讛讬讜 讬驻讬诐 讘讬讜转专 诪爪讚 讛砖讜专砖 砖诇讛诐, 讻讗砖专 诪爪讬谞讜 讬讜驻讬 讙讚讜诇 讘讬讜住祝 讛爪讚讬拽 注"讛, 讜讘专讘讬 讬砖诪注讗诇 讘谉 讗诇讬砖注 注"讛.





讘谞讬讛讜

'讜址讬止旨讗诪侄专 讛址诪侄旨诇侄讱职 诇职讛指诪指谉 讛址讻侄旨住侄祝 谞指转讜旨谉 诇指讱职 讜职讛指注指诐 诇址注植砖讉讜止转 讘旨讜止 讻址旨讟旨讜止讘 讘职旨注值讬谞侄讬讱指' 讗指诪址专 专址讘旨执讬 讗址讘旨指讗: 诪指砖讈指诇 讚旨址讗植讞址砖讈职讜值专讜止砖讈 讜职讛指诪指谉 诇职诪指讛 讛址讚旨指讘指专 讚旨讜止诪侄讛? 诇执砖讈职谞值讬 讘旨职谞值讬 讗指讚指诐: 诇职讗侄讞指讚 讛指讬指讛 诇讜止 转旨值诇 讘旨职转讜止讱职 砖讉指讚值讛讜旨. 讬砖 诇讛讘讬谉 诪讗讬 拽砖讬讗 诇讬讛 讘讻转讜讘 砖讘讗 诇驻专砖讜 讘诪砖诇 讛讝讛? 讜注讜讚 拽砖讗 讚诇驻讬 讚讘专讬 讛诪砖诇 诪讜讘谉 砖讛讬讛 讗讞砖讜专讜砖 砖讜谞讗 诇讬砖专讗诇 讻诪讜 讛诪谉 讜讗诐 讻谉 诇诪讛 讛诪谉 谞爪诇讘 讜讗讞砖讜专讜砖 注诪讚 讘拽讬讜诪讜, 讛诇讗 讗值讬谉 诪址注职爪讜止专 诇址讛殖' 诇注砖讜转 谞住 讛爪诇转 讬砖专讗诇 讘讗讜驻谉 砖讬注诪讜讚 诪诇讱 讗讞专 讜讬拽讞 诪诇讻讜转 讗讞砖讜专讜砖 讜讬驻讟讜专 讗转 讬砖专讗诇 讜讬爪诇讜讘 讗转 讗讞砖讜专讜砖 讜讗转 讛诪谉 注诇 讗砖专 砖谞讬讛诐 讛讬讜 砖讜谞讗讬谉 讗转 讬砖专讗诇 讻诪砖诇 讘注诇 讛转诇 讜讘注诇 讛讞专讬抓?
讜谞专讗讛 诇讬 讘住"讚 讛注谞讬谉 注诇 驻讬 诪注砖讛 讘讘谞讜 砖诇 诪诇讱 砖谞砖讘讛 讜谞驻诇 讘讬讚 砖谞讬 砖讜谞讗讬谉 讗砖专 讝讬诪讜 诇讛专讜讙 讗讜转讜 讜砖谞讬讛诐 诇讗 专爪讜 诇讛专讙讜 转讻祝 讗诇讗 注讻讘讜 讛专讬讙转讜 讗讱 讘讟注诐 讜住讬讘讛 砖诇 注讻讘转 讛专讬讙转讜 讗讬谞诐 砖讜讬诐 讝讛 讘讝讛 讻讬 讗讞讚 诪讛诐 讗祝 注诇 驻讬 砖讛讬讛 讞专讘 诪讜讻谉 讘讬讚讜 讜讛讬讛 讬讻讜诇 诇讛专讙讜 转讻祝 讜诪讬讚 诇讗 专爪讛 诇讛专讙讜 讘讞专讘 讻讬 讗诪专 讘谉 诪诇讱 讛讜讗 讜讗讬谉 专讗讜讬 诇讛诪讬转讜 诪讬转讛 诪谞讜讜诇转 诇砖驻讜讱 讚诪讜 讻讚诐 砖讜专 讗诇讗 专爪讛 诇讛讘讬讗 诇讜 讻讜住 讬讬谉 讜诇讛谞讬讞 讘转讜讻讜 住诐 讛诪讜转 讜讬砖转讛讜 讜讬诪讜转 诪讬转讛 讘谞讞转 讘诇讗 谞讬讜讜诇 讻讬 讻谉 讚专讱 讛讙讚讜诇讬诐 诇讛诪讬转诐 讘讗讜驻谉 讝讛 讜诇讻谉 注讻讘 讛专讬讙转讜 注讚 砖讬讘讬讗 诇讜 讝讛, 讗讘诇 讛砖谞讬 注讬讻讘 诪讬转转讜 讜诇讗 讛专讙讜 转讻祝 讘讞专讘讜 诪驻谞讬 砖专爪讛 诇谞讜讜诇讜 讜诇爪注专讜 讘诪讬转讛 诪谞讜讜诇转 讛拽砖讛 诪讞专讘 讜讛讜讗 砖讞砖讘 诇注砖讜转 诇讜 诪讚讜专讛 讙讚讜诇讛 砖诇 注爪讬诐 讘讜注专讜转 讜讬砖专驻讛讜 讘讗砖! 讜讛谞讛 讻讬讜谉 砖诇讗 谞讛专讙 转讻祝 讘讞专讘 爪诪讞讛 诇讜 讛爪诇讛 砖讘讗 讗讘讬讜 讛诪诇讱 讜讞讟祝 讘谞讜 诪讬讚诐 讜诇讗 谞讛专讙 讜转驻砖诐 讛诪诇讱 讞讬讬诐 讜讛谞讛 诇讗讜转讜 砖注讬讻讘 诪讬转转 讘谞讜 讘砖讘讬诇 讻讘讜讚讜 砖诇 诪诇讱 砖诇讗 专爪讛 诇讛专讙讜 讘讞专讘 驻讟专讜 诇讙诪专讬 诪谉 讛注讜谞砖 诪讗讞专 讻讬 诪谉 讛注讻讘讛 砖注讬讻讘 讛专讬讙转讜 爪诪讞 讛爪诇讛 诇讘谞讜 讜谞砖讗专 讞讬 讗讱 诇讗讜转讜 砖注讬讻讘 诪讬转转 讛讘谉 讘砖讘讬诇 砖专爪讛 诇谞讜讜诇讜 讘诪讬转讛 诪砖讜谞讛 注砖讛 诇讜 讻讗砖专 讝诪诐 诇注砖讜转 砖砖专驻讜 讘诪讚讜专讛 砖诇 讗砖 砖讛讻讬谉 诇讘谞讜.
讜讻谉 讻讗谉 讗讞砖讜专讜砖 讙诐 讛讜讗 讛讬讛 讞驻抓 讘讻诇讬讛 砖诇讛诐, 讗讱 诇讗 专爪讛 诇谞讜讜诇诐 讗诇讗 讗诪专 诇讛诪谉 砖讬讘讞讜专 诇讛诐 诪讬转讛 讘谞讞转 讜诇讗 讘爪注专 讜诇讻讱 讗诪专 诇讜 '讛址讻侄旨住侄祝 谞指转讜旨谉 诇指讱职' 砖诇讗 讗诪讻专诐 讻爪讗谉 诇讟讘讞讛 砖讛讜讗 讘讝讬讜谉 讜讗转讛 转讘讞讜专 诇讛诐 诪讬转讛 '讛址讟旨讜止讘指讛 讘旨职注值讬谞侄讬讱指' 讻诇讜诪专 讗诐 讛讬讛 谞讙讝专 注诇讬讱 诪讬转讛 讜讛讬讜 讗讜诪专讬诐 诇讱 讘专讜专 诇注爪诪讱 诪讬转讛 砖讛讬讗 讟讜讘讛 诇讱, 诪讛 讛讬讬转 讘讜专专 诇讱 讻谉 转注砖讛 诇讛诐! 讗讱 讛诪谉 转讞诇转 讛讻诇 专爪讛 诇拽谞讜转诐 讘讻住祝 诇讘讝讜转诐 诇讛专讗讜转 砖讛诐 讞"讜 讻诪讜 讘讛诪讜转 砖谞诪讻专讬诐 诇讟讘讞讛 讜讻诪讜 砖讗诪专 讛讻转讜讘 (转讛诇讬诐 诪讚, 讻讙) '谞侄讞职砖址讈讘职谞讜旨 讻职旨爪止讗谉 讟执讘职讞指讛' 讜讙讝专 砖讬转讬讝讜 专讗砖诐 讘讞专讘 讻注专讬驻转 讞诪讜专 讘诪讞讬诇转 讻讘讜讚诐! 讜讗转 诪专讚讻讬 诇爪诇讜讘 注诇 注抓 讙讘讜讛 砖讬讛讬讛 谞专讗讛 诇诪专讞讜拽 诇讘讝讜转讜 讬讜转专! 讜诇讻谉 讗转 讛诪谉 谞讛驻讻讛 诪讞砖讘转讜 讛专注讛 诇注爪诪讜 讻讬 谞爪诇讘 注诇 注抓 讙讘讜讛 讞诪砖讬诐 讜谞砖讗专 爪诇讜讘 诪谉 讟"讝 谞讬住谉 注讚 讬"讚 讗讚专 砖爪诇讘讜 讘谞讬讜 转讞转讬讜 讜讗转 讗讞砖讜专讜砖 砖讞住 注诇 讻讘讜讚谉 砖诇 讬砖专讗诇 驻讟专讜 诪谉 讛注讜谞砖 讜谞砖讗专 拽讬讬诐 讘诪诇讻讜转讜.
讜诇讻谉 注诇 讚拽讚讜拽 讝讛 砖讬砖 讘讻转讜讘 讘讗讜诪专讜 '讜职讛指注指诐 诇址注植砖讉讜止转 讘旨讜止 讻址旨讟旨讜止讘 讘职旨注值讬谞侄讬讱指' 讚讛讜讛 诇讬讛 诇诪讬诪专 诇注砖讜转 讘讜 '讻旨址讗植砖讈侄专 讚旨执讘旨址专职转旨指'? 讜注讜讚 讬砖 讚拽讚讜拽 讗讞专 诇诪讛 讗诪专 诇讜 '讛址讻侄旨住侄祝 谞指转讜旨谉 诇指讱职'? 讗讚专讘讛 讬拽讞 讛讻住祝 诇讗讜爪专 讛诪诇讜讻讛 讜诇诪讛 讛讞讝讬专讜 诇讜? 注诇 讝讛 讛讘讬讗 讛诪砖诇 诇讬讬砖讘 讛讚讘专讬诐 讛讗诇讛 讜讛讜讗 诪砖诇 诇讘注诇 讛转诇 讜讘注诇 讛讞专讬抓, 讚谞诪爪讗 讗讞砖讜专讜砖 讛讜讗 讘注诇 讛转诇 讜讛诪谉 讘注诇 讛讞专讬抓 讜讛讬讬谞讜 诇专诪讜讝 讻讬 讗讞砖讜专讜砖 专讗讛 讗转 讬砖专讗诇 讘讙讚讜诇转诐 讜讻讘讜讚诐 讜诇讻谉 诇讗 专爪讛 诇讝诇讝诇 讘讛诐 诇诪讻专诐 讻爪讗谉 讜讙诐 诇讗 专爪讛 诇讛专讙诐 讘诪讬转讛 诪谞讜讜诇转 讗诇讗 讗诪专 诇讜 诇址注植砖讉讜止转 讘讛诐 讻址旨讟旨讜止讘 讘职旨注值讬谞侄讬讱指 讻诇讜诪专 讻讗砖专 讗转讛 讛讬讬转 讘讜专专 诇注爪诪讱 讗诐 讛讬讛 谞讙讝专 注诇讬讱 诪讬转讛, 讜诇讻谉 诇讗 讗诪专 诇讜 '讻旨址讗植砖讈侄专 讚旨执讘旨址专职转旨指' 诇讗讘讚诐 讘讗讜驻谉 专注 砖诇 讗讘讚讜谉 讗讱 讛诪砖讬诇 讗转 讛诪谉 诇讘注诇 讛讞专讬抓 讻讬 专讗讛 讗转 讬砖专讗诇 讘讛砖驻诇讛 讜诪讚专讙讛 转讞转讜谞讛 讜讞住专讛 讻讬 讛转诇 讙讘讜讛 讜注诇讬讜谉 讜讛讞专讬抓 驻讞讜转 讜砖驻诇.


讗址专职讘旨指注执讬诐 讜旨砖讈职诪讜止谞指讛 谞职讘执讬讗执讬诐 讜职砖讈侄讘址注 谞职讘执讬讗讜止转 谞执转职谞址讘旨职讗讜旨 诇指讛侄诐 诇职讬执砖讉职专指讗值诇, 讜职诇止讗 驻旨执讞植转讜旨 讜职诇止讗 讛讜止转执讬专讜旨 注址诇 诪指讛 砖讈侄讻旨指转讜旨讘 讘旨址转旨讜止专指讛 讞讜旨抓 诪执诪旨执拽职专指讗 诪职讙执诇旨指讛. 讬砖 诇讛拽砖讜转 诇讚讘专讬 专砖"讬 讝"诇 砖诪谞讛 讗转 诪砖讛 专讘讬谞讜 注"讛 讘讻诇诇, 讗讬讱 讬讗诪专 诇止讗 驻旨执讞植转讜旨 讜职诇止讗 讛讜止转执讬专讜旨 注址诇 诪指讛 砖讈侄讻旨指转讜旨讘 讘旨址转旨讜止专指讛 砖讻转讘 诪砖讛 专讘讬谞讜 注"讛 诪驻讬 讛讙讘讜专讛? 讚诪诇砖讜谉 讝讛 诪砖诪注 讗讬谉 诪砖讛 专讘讬谞讜 注"讛 讘讻诇诇 诪谞讬谉 讝讛 砖诇 诪"讞 讜讗诐 谞讗诪专 讚讝讛 拽讗讬 专拽 注诇 诪"讝 讗诐 讻谉 拽砖讗 诇诪讛 转驻住 转谞讗 讚讘专讬讬转讗 诪注讬拽专讗 诪"讞 讬讗诪专 诪"讝 谞讘讬讗讬诐?
讜谞专讗讛 诇讬 讘住"讚 讗祝 注诇 讙讘 讚拽讗讬 讘讝讛 专拽 注诇 诪"讝 谞拽讬讟 讘转讞诇讛 讗转 诪砖讛 专讘讬谞讜 注"讛 注诪讛诐 讻讚讬 诇讛砖诇讬诐 诪住驻专 诪"讞 诇诇诪讚谞讜 砖讛讬讜 诪"讞 谞讘讬讗讬诐 讻谞讙讚 砖谞讬 砖诇讬砖讬 讞住讚 讜讙诐 讻谞讙讚 诪"讞 爪专讜驻讬诐 砖诇 砖谞讬 讗讜转讬讜转 讬"诐 讚砖诐 讗直诇止拽执讬诐 砖讛诐 住讜讚 '讛讘诇 讚驻讜诪讗 讜讞讜讟诪讗' 讜讚讘专讬 讛谞讘讬讗讬诐 讛诐 住讜讚 '讛讘诇' 讻讬 诇讻谉 谞拽专讗 谞讘讬讗 诇砖讜谉 (讬砖注讬讛 谞讝, 讬讟) '谞执讬讘 砖职讉驻指转指讬执诐'.


诇职驻执讬 砖讈侄讗值讬谉 讗讜止诪职专执讬诐 讛址诇旨值诇 注址诇 谞执住旨执讬诐 砖讈侄讘旨职讞讜旨爪指讛 诇指讗指专侄抓. 谞专讗讛 诇讬 讘住"讚 讛讟注诐 诇驻讬 砖讛讬讗 转讞转 诪诪砖诇转 讛砖专讬诐 讜讘拽专讬讗转 讛诇诇 谞诪砖讱 砖驻注 讙讚讜诇 讜讬讛讬讛 诇砖专讬诐 讬谞讬拽讛 诪讗讜转讜 讛砖驻注.
讜诪讛 砖讗诪专 注址讚 砖讈侄诇旨止讗 谞执讻职谞职住讜旨 诇指讗指专侄抓 讛只讻职砖讈职专讜旨 讻旨指诇 讛指讗植专指爪讜止转 诇讜止诪址专 砖讈执讬专指讛 讜旨诪执砖旨讈侄谞旨执讻职谞职住讜止 诇指讗指专侄抓 诇止讗 讛只讻职砖讈职专讜旨 诇讜止诪址专 砖讈执讬专指讛, 讛讬讬谞讜 讻讬 拽讜讚诐 砖谞讻谞住讜 诇讗专抓 讬爪讗讜 讬砖专讗诇 诪讚讬谉 讘谞讬 谞讞 讜谞讘讚诇讜 诪谉 讛讗讜诪讜转 讜谞注砖讜 讞诇拽讜 讜谞讞诇转讜 讬转讘专讱 讻讚讻转讬讘 (讚讘专讬诐 诇讘, 讟) 讻执旨讬 讞值诇侄拽 讛殖' 注址诪旨讜止 讬址注植拽止讘 讞侄讘侄诇 谞址讞植诇指转讜止, 讜讻砖讛讻谞讬住诐 诇讗专抓 讛讘讚讬诇 讗讜转诐 讜讗转 讛讗专抓 诪砖诇讬讟转 砖讘注讬诐 砖专讬诐 讜讗讝 讞讜抓 诇讗专抓 砖讛讬讗 谞讞诇转 讛砖专讬诐 诇讗 讛讜讻砖专讛 诇讜诪专 砖讬专讛 讗讘诇 讗讞专 砖讙诇讜 讜谞注砖讛 诇讛诐 讬砖讜讘 讘讞讜抓 诇讗专抓 讜讙诐 讛砖专讗转 砖讻讬谞讛 讛讬讛 诇讛诐 砖诐 讻诪讜 砖讗诪专讜 专讝"诇 (诪讙讬诇讛 讻讟.) '讻诇 诪拽讜诐 砖讙诇讜 砖讻讬谞讛 注诪讛诐' 讚谞注砖讛 诇讛诐 讬砖讜讘 讘讞讜抓 诇讗专抓 讗讝 讞讝专讜 诇讻砖专讜转诐.


(讘注讬谉 讬注拽讘) 讗讬谉 讗转谞讘讜讬讬 讗转谞讘讜 讟讜讘讗 讻讚转谞讬讗. 谞专讗讛 诪住驻专 讛讙讚讜诇 讛讝讛 拽讗讬 注诇 讻诇 讛讚讜专讜转 诪转讞诇讛 注讚 讝诪谉 讞讙讬 讝讻专讬讛 讜诪诇讗讻讬 讜讗驻砖专 讚谞讻谞住 讘转讜讻诐 讙诐 讘注诇讬 专讜讞 讛拽讜讚砖. 讜诪讛 砖讗诪专 注诇 讗诇拽谞讛 砖讛讜讗 诪诪讗转讬诐 爪讜驻讬诐 讗诇讜 讛诪讗转讬诐 讛讬讛 讘讚讜专讜 讚讜拽讗.


'讗执讬砖讈 讗侄讞指讚 诪执谉 讛指专指诪指转址讬执诐 爪讜止驻执讬诐' 讗指讚指诐 讛址讘旨指讗 诪执砖旨讈职转旨值讬 专指诪讜止转 砖讈侄爪旨讜止驻讜止转 讝讜止 讗侄转 讝讜止. 谞专讗讛 诇讬 讘住"讚 讛讻讜谞讛 讻讬 谞讘讜讗讛 讛讬讗 讘谞爪讞 讜讛讜讚 讜专讜讞 讛拽讜讚砖 讘诪诇讻讜转, 讜讘讗 诇诇诪讚谞讜 砖讛讜讗 讛讬讛 讘注诇 专讜讞 讛拽讜讚砖 讚讜拽讗 砖讛讜讗 讘诪诇讻讜转 讗诇讗 讛讬讛 谞讘讬讗 砖诪拽讜诪讜 讘谞爪讞 讜讛讜讚 砖讛诐 砖转讬 专诪讜转 砖诪拽讜诪诐 专诐 讜注诇讬讜谉 诪谉 诪拽讜诐 专讜讞 讛拽讜讚砖 砖注讜诪讚讬谉 讝讛 讻谞讙讚 讝讛 讘拽讜 讬诪讬谉 讜拽讜 砖诪讗诇 砖爪讜驻讜转 讜专讜讗讜转 讝讛 讗转 讝讛.


讗指讚指诐 讛址讘旨指讗 诪执讘旨职谞值讬 讗指讚指诐 砖讈侄注讜止诪职讚执讬谉 讘旨职专讜旨诪讜止 砖讈侄诇 注讜止诇指诐, 讜旨诪址讗谉 谞执谞职讛讜止? 讘旨职谞值讬 拽止专址讞. 谞专讗讛 诇讬 讘住"讚 讘注转 砖谞讘诇注讜 讘谞讬 拽专讞 谞注砖讛 讘讛诐 讚讬谉 拽砖讛 诪讗讜转讬讜转 讚讬谉 讘砖诐 讗讚谞"讬 讘诇转讬 讛转转讘专讜转 讗讜转 讗' 注诪讛诐 砖讛讜讗 诪砖诐 讗讛讬"讛 砖讛讜讗 讘住讜讚 讛讘讬谞讛 讛诪诪转拽 讗讜转讬讜转 讚讬谉 讬注谉 讻讬 谞讞诇拽讜 注诇 诪砖讛 专讘讬谞讜 注"讛 砖讛讜讗 讘住讜讚 讛讘讬谞讛 讜诇讻讱 谞驻专讚 诇讙讘讬 讚讬讚诐 讗讜转 讗' 诪谉 讗讜转讬讜转 讚讬谉 讚砖诐 讗讚谞"讬 讜谞注砖讛 讘讛诐 讚讬谉 拽砖讛! 讗讱 讗讞专 讚讬谉 拽砖讛 讝讛 砖诇 讘诇讬注转诐 讘讗专抓 谞转诪转拽讜 讗讜转讬讜转 讚讬谉 讚砖诐 讗讚谞"讬 诇讙讘讬 讚讬讚诐 注诇 讬讚讬 讛转讞讘专讜转 讗讜转 讗' 注诪讛诐 砖讗讝 谞注砖讛 砖诐 讗讚谞"讬 砖诇诐 讜诇讻讱 诪拽讜诐 谞转讘爪专 诇讛诐 讘讙讬讛谞诐 注诇 讬讚讬 讛讗专转 砖诐 讗讚谞"讬 讻讜诇讜 讘砖诇讬诪讜转讜 砖讛讜讗 专诪讜讝 诇诪注诇讛 诪谉 讗讜转讬讜转 注讜诇诐, 讻讬 诇诪注诇讛 诪讗讜转讬讜转 '注讜诇诐' 讬砖 讗讜转讬讜转 '讻诇 住"讛' 讜讛讬讬谞讜 住"讛 讛讜讗 砖诐 讗讚谞"讬 [65] 讘砖诇讬诪讜转讜 讘讗讜转 讗' 砖注讜诇讛 诪住驻专 住"讛 讘住讜讚 (讞讘拽讜拽 讘, 讻) '讜址讬职讬指 讘职旨讛值讬讻址诇 拽指讚职砖讈讜止 讛址住 [65] 诪执驻指旨谞指讬讜 讻指旨诇 讛指讗指专侄抓' 讜讛讬讬谞讜 '讻诇 住讛' 讻诇讜诪专 讻诇 砖诐 住"讛 讻讜诇讜 注诐 爪讬专讜祝 讗讜转 讗' 讛诪诪转拽 讗讜转讬讜转 讚讬谉 砖讘讜. 讜诇讝讛 讗诪专 诪执讘旨职谞值讬 讗指讚指诐 砖讈侄注讜止诪职讚执讬谉 讘旨职专讜旨诪讜止 砖讈侄诇 注讜止诇指诐, 讻讬 讗讞专 砖谞转讘爪专 诇讛诐 诪拽讜诐 讘讙讬讛谞诐 讛诐 注讜诪讚讬诐 讘讛讗专转 讻诇 住讛 讛专诪讜讝讬诐 讘讗讜转讬讜转 讛注诇讬讜谞讬诐 讜专诪讬诐 注诇 讗讜转讬讜转 注讜诇诐.


讚旨指讘指专 讗址讞值专 '讬执住职讻指旨讛': 砖讈侄讛址讻旨止诇 住讜止讻执讬谉 讘旨职讬指驻职讬指讛旨. 诪拽砖讬诐 讗诪讗讬 讛讜爪专讱 诇讛讘讬讗 讚专砖讛 讝讜 砖诇 '讚讘专 讗讞专' 讻讬讜谉 讚讻讗谉 诇讗 讗讬讬专讬 讘讚专砖转 讙讜祝 讛驻住讜拽 讗诇讗 专拽 讘讗 诇讛讜讻讬讞 砖砖专讛 讗诪谞讜 注"讛 讛讬转讛 谞讘讬讗讛 讜讚讘专 讝讛 诪讜讻讞 诪讚专砖讛 讛专讗砖谞讛 讚讚专讬砖 '讬执住职讻指旨讛' 砖讈侄住旨指讻职转指讛 讘旨职专讜旨讞址 讛址拽旨止讚侄砖讈?
讜谞专讗讛 诇讬 讘住"讚 讚讛讜爪专讱 诇讛讘讬讗 讚专砖讛 砖诇 '讚讘专 讗讞专' 诪砖讜诐 讻讬 讘讚专砖讛 砖诇 讬住讻讛 讚讛讜爪专讱 诇讛讘讬讗讛 讬砖 拽讜砖讬讗 讻讬讜谉 讚砖诐 讝讛 诪讜专讛 砖讛讬转讛 谞讘讬讗讛 诇诪讛 诇讗 谞拽专讗转 讘讻转讜讘讬诐 讛诪讚讘专讬诐 讘讛 讘砖诐 讝讛 砖诇 讬住讻讛? 砖诇讗 拽专讗讛 讘砖诐 讬住讻讛 讗诇讗 专拽 讘诪拽讜诐 讗讞讚 讛诪讚讘专 讘转讜诇讚讛 砖诇讛 砖讬诇讚讛 讗讘讬讛 讛专谉 讚讗讝 拽专讗讜 (讘专讗砖讬转 讬讗, 讻讟) '讗植讘执讬 讬执住职讻指旨讛' 讜讘讻诇 讛讻转讜讘讬诐 讛诪讚讘专讬诐 诪注转 砖谞砖讗讛 讗讘专讛诐 讗讘讬谞讜 注"讛 注讚 砖谞驻讟专讛 拽专讗讛 讘砖诐 砖专讛 讘诇讘讚! 讜诇讻谉 讛讘讬讗 讚专砖讛 砖诇 '讚讘专 讗讞专' '讬执住职讻指旨讛' 砖讈侄讛址讻旨止诇 住讜止讻执讬谉 讘旨职讬指驻职讬指讛旨, 诇诇诪讚讬谞讜 讻讬 讛谉 讗诪转 砖诐 讬住讻讛 讛讜讗 诪砖讜讘讞 砖诪讜专讛 注诇讬讛 砖讛讬转讛 谞讘讬讗讛 讜讛讬讛 爪专讬讱 诇拽专讜转讛 讘讻诇 讛驻住讜拽讬诐 讘砖诐 讝讛, 注诐 讻诇 讝讛 讬砖 讘砖诐 讬住讻讛 注讜讚 诪砖诪注讜转 讗讞专转 '砖讈侄讛址讻旨止诇 住讜止讻执讬谉 讘旨职讬指驻职讬指讛旨' 讜讗诐 讛讬讛 拽讜专讗 讗讜转讛 讘讻转讜讘讬诐 讛诪讚讘专讬诐 诪注转 谞砖讜讗讬讛 注讚 注转 驻讟讬专转讛 讘砖诐 讝讛 砖诇 '讬执住职讻指旨讛' 砖讬砖 讘讜 诪砖诪注讜转 讝讜 讙诐 讻谉 讚讛讻诇 住讻讬谉 讘讬讜驻讬讛 讛讬讜 讞讜砖讘讬诐 砖诇讗 讛讬转讛 爪谞讜注讛 讞"讜, 砖讗诐 爪谞讜注讛 讗讬讱 讛讬讜 专讜讗讬谉 讗讜转讛 讛讻诇 讜住讻讬谉 讘讬讜驻讬讛? 讜讘讗诪转 诇讗 讻谉 讛讚讘专 讻讬 讘讗诪转 讛讬转讛 爪谞讜注讛 讜砖讜诐 讗讚诐 诇讗 专讗讛 讗讜转讛 讜诇讗 谞专讗讬转 讗诇讗 驻注诐 讗讞转 讚专讱 诪拽专讛 讘讬专讬讚转讛 诇诪爪专讬诐 砖专讗讜 讗讜转讛 砖专讬 驻专注讛 讜讬讛诇诇讜 讗讜转讛 诇驻专注讛! 讜讝讛 讛讬讛 讘讛讻专讞 诪讻讞 讛诪讻住 讜讻诪讜 砖讗诪专讜 讞讝"诇 讜讻谞讝讻专 讘住驻专 讛讬砖专.
讜诪讛 砖谞拽专讗转 '讬执住职讻指旨讛' 讘诪砖诪注讜转 讝讜 '砖讈侄讛址讻旨止诇 住讜止讻执讬谉 讘旨职讬指驻职讬指讛旨' 讝讛 讛讬讛 诇讛 讘拽讟谞讜转讛 讘注转 砖谞讜诇讚讛 讚注讚讬讬谉 诇讗 讛讬讛 诇讛 讚注转 诇砖诪讜专 注爪诪讛 诇讛爪谞讬注 注爪诪讛 讜讗讞专 砖讙讚诇讛 拽爪转 讛讬转讛 诪爪谞注转 注爪诪讛 讜砖讜诐 讗讚诐 诇讗 专讗讛 讗讜转讛, 讜诇讻谉 讚拽讚拽 讛讻转讜讘 砖诇讗 诇拽专讜转讛 讘砖诐 '讬执住职讻指旨讛' 砖讬砖 讘讜 诪砖诪注讜转 讝讜 砖讈侄讛址讻旨止诇 住讜止讻执讬谉 讘旨职讬指驻职讬指讛旨 讗诇讗 专拽 驻注诐 讗讞转 讘注转 砖诪讚讘专 讘诪讜诇讬讚 讗讜转讛 讛讜讗 讛专谉 砖拽专讗讜 讗植讘执讬 讬执住职讻指旨讛, 讜诇讻谉 讗祝 注诇 驻讬 砖讘砖诐 讬执住职讻指旨讛 讬砖 讘讜 讙诐 讻谉 诪砖诪注讜转 砖住讻转讛 讘专讜讞 讛拽讜讚砖 诇讗 拽专讗讛 讛讻转讜讘 讘砖诐 讝讛 讻砖诪讚讘专 讘讛 诪注转 谞砖讜讗讬讛 诇讗讘专讛诐 讗讘讬谞讜 注"讛 注讚 注转 驻讟讬专转讛.


讚旨职讘讜止专指讛, 讚旨执讻职转执讬讘: '讜旨讚职讘讜止专指讛 讗执砖指旨讈讛 谞职讘执讬讗指讛 讗值砖侄讈转 诇址驻执旨讬讚讜止转' 诪职诇址诪旨值讚 砖讈侄讛指讬职转指讛 注讜止砖讉侄讛 驻旨职转执讬诇讜止转 诇址诪旨执砖讈职讻旨指谉. 讛谞讛 专讝"诇 讗诪专讜 讘诪讚专砖 砖讛讬转讛 注讜砖讛 驻转讬诇讜转 注讘讜转, 讜谞专讗讛 砖讛讬转讛 讞讻诪谞讬转 讜讗讜诪谞讬转 砖注讜砖讛 讗讜转诐 注讘讜转 讘讙讬讚讜诇 砖讙讜讚诇转诐 讜谞专讗讬谉 讚拽讜转 讜谞专诪讝 讝讛 讘转讬讘转 诇址驻执旨讬讚讜止转 砖讛讜讗 讗讜转讬讜转 '讚讜 驻转讬诇' 讜讛讬讬谞讜 专讜爪讛 诇讜诪专 砖谞讬诐 讻诪讜 讟指讘 诇职诪值讬转址讘 讟址谉 讚旨讜旨 讻诇讜诪专 驻转讬诇 讻驻讜诇.


注指诪址讚 讗指讘执讬讛指 讜职谞指砖讈职拽指讛 注址诇 专止讗砖讈指讛旨. 讛讙专住讛 讘注讬谉 讬注拽讘 讘谞砖讬拽讛 讙专讬住 讗讘讬讛 讜讘讟驻讜讞 讙专讬住 讗诪讛 讜爪专讬讱 讟注诐 诇讝讛!
讜谞专讗讛 诇讬 讘住"讚 讗讬砖 诪讝专讬注 转讞诇讛 讬讜诇讚转 谞拽讘讛 (谞讬讚讛 讻讛:) 谞诪爪讗 讘诇讬讚转 讛讘转 讛讗讘 讛讬讛 专讗砖讬讬 讜诇讻谉 诇驻讬 诪谞讛讙讜 砖诇 注讜诇诐 砖拽爪讬谉 讜诪讜讗住讬谉 讘谞拽讘讛 讗讝 讛讗讘 讗讜诪专 讜讬 讘诇讬讚转讛, 讗讱 讗诐 讬专讗讛 讗转 讛讘转 讞讻诪谞讬转 讜爪讚拽转 讜讘驻专讟 砖专讜讗讛 砖讛讬讗 谞讘讬讗讛 讗讝 讛讜讗 砖诪讞 讘讛 讻讬 谞讘讜讗讛 讘谞拽讘讛 讛讜讗 讞讬讚讜砖 谞驻诇讗 讜转讛讬讛 诇诪讜驻转 讜诇讗讜转! 讜诇讻谉 讻砖专讗讛 谞转拽讬讬诪讛 谞讘讜讗转讛 诪讻讞 讛讗讜专讛 砖讘讘讬转 讗讝 谞转讗诪转 讗爪诇讜 砖讛讬讗 谞讘讬讗讛 讘讗诪转 诇讻谉 谞指砖讈职拽指讛 注址诇 专止讗砖讈指讛旨 诇专诪讜讝 砖讛讜讗 砖诪讞 注诇 讗砖专 讛讬讛 讛讜讗 专讗砖讬讬 讘讘讬讗转讛 诇注讜诇诐 讻讬 讗讬砖 诪讝专讬注 转讞诇讛 讬讜诇讚转 谞拽讘讛 讜讗讞专 讻讱 讻砖专讗讜 砖讛讜讗 讘讬讗讜专 砖讘讝讛 诇讗诪讛 讚谞讘讜讗转讛 诇讗 谞转拽讬讬诪讛 砖谞诪爪讗转 讗讬谉 讝讜 谞讘讬讗讛 讻讗砖专 讞砖讘 讗讘讬讛 注诪讚讛 讗诪讛 讜讟驻讞讛 讗讜转讛 讘诪拽讜诐 砖谞砖拽讛 讗讘讬讛 诇讜诪专 诇讛 注诇 讞谞诐 讗讘讬讱 谞砖拽 讗讜转讱 讘专讗砖讬讱 讜讛讬讬转 爪专讬讻讛 讟驻讜讞 讘诪拽讜诐 谞砖讬拽讛! 讜讛讜讗讬诇 砖讛谞讬讞转讜 讘讬讗讜专 讜谞讜讚注 诇讛 讛讻讝讘转 讛谞讘讜讗讛 讞"讜 拽讜讚诐 讗讘讬讛 诇讻讱 讛讬讗 拽讚诪讛 讜注砖转讛 诇讛 讛讟驻讜讞, 讜住讜祝 谞讙诇讛 砖谞讘讜讗转讛 讗诪转 讜讛讬转讛 专讗讜讬讛 诇砖讘注讛 谞砖讬拽讜转 注诇 专讗砖讛.


诪址讛 转旨指诪指专 讝侄讛 讗值讬谉 诇讜止 讗侄诇旨指讗 诇值讘 讗侄讞指讚. 驻讬专讜砖 讛转诪专 讗讬谉 诇讜 注谞驻讬诐 讜注诇讬谉 住讘讬讘讜转 讛驻专讬 讗诇讗 讛转诪专讬诐 转诇讜讬讬谉 讘拽诇讞 讗讞讚 诇讘讚诐 讘专讜专讬诐 讜注讜诪讚讬诐 讻诪讜 注诇讬 讛讛讚住 讛转诇讜讬讬谉 讘注爪讬 讛讛讚住 讜讝讛讜 诇值讘 讗侄讞指讚 讚讛讬讬谞讜 拽诇讞 讗讞讚 讘专讜专 讜讙诇讜讬 讜注讜诪讚 诇讘讚讜 讜讗讬谉 注诇讬谉 讬讜爪讗讬谉 诪诪谞讜 讜诪拽讬驻讬诐 讜诪讻住讬诐 讗讜转讜 讻旨值谉 讬执砖讉职专指讗值诇 讬值砖讈 诇指讛侄诐 诇值讘 讗侄讞指讚 讛讜讗 讬爪专 讛讟讜讘 讗砖专 注诇 驻讬 注爪诪讜 谞注砖讬诐 讻诇 诪注砖讬诐 砖诇讛 讘谞驻砖讬讜转 讜讘讙讜驻谞讬讜转.





驻转讞 注讬谞讬诐

转"专 诪"讞 谞讘讬讗讬诐 讜讻讜'. 专砖"讬 诪谞讗谉 诪讛诇讻讜转 讙讚讜诇讜转 讻讬 讘讗 讞砖讘讜谉 诪住讚专 注讜诇诐 讜讘住讜祝 讻转讘 砖谞讬诐 诇讗 讬讚注转讬. 讜专讗讬转讬 讘驻讬' 讬砖谉 谞讜砖谉 讻"讬 诇专讘讬谞讜 讬讛讜讚讛 讗诇诪讗讚讗专讬 讝诇讛"讛 砖转诪讛 注诇 专砖"讬 讚讗诪讗讬 诇讗 诪谞讛 讘讗专讛 讗讘讬讜 砖诇 讛讜砖注 砖谞讬讘讗 砖谞讬 驻住讜拽讬' 讘转讜讱 住' 讬砖注讬讛 讜砖诪注讬讛 讗讬砖 讛讗诇讛讬诐 砖讗诪专 诇专讞讘注诐 诇讗 转注诇讜 讜诇讗 转诇讞诪讜 注讻"讚 讜讘谞住讞转 专砖"讬 砖诇驻谞讬谞讜 讻转讜讘 讜讝"诇 讜注诇 讚谞讬讗诇 讗诪专讬谞谉 诇注讬诇 讗讬谞讛讜 谞讘讬讗讬 讜讗讬讛讜 诇讗讜 谞讘讬讗 讗诇讗 讗驻讬拽 讚谞讬讗诇 讜注讬讬诇 砖诪注讬讛 砖讗诪专 诇专讞讘注诐 讗诇 转注诇讜 讜讗诇 转诇讞诪讜 注讻"诇 讛专讬 讚专砖"讬 讻讘专 诪谞讛 砖诪注讬讛 讘诪拽讜诐 讚谞讬讗诇:
讜专讗讬转讬 .讘诇拽讜讟讬 诪讛专"讗 驻诇讬祝 讻"讬 讚讻转讘 讘砖诐 讙诇讬讜谉 讜讝"诇 诪讗讬 讚讞砖讬讘 专砖"讬 讗诪讜抓 拽砖讛 讚诇讗 谞讻转讘 砖讜诐 谞讘讜讗讛 讜讗讬 讗驻讬拽 讜注讬讬诇 讘讗专讬 砖谞转谞讘讗 砖谞讬 驻住讜拽讬诐 讘转讜讱 住' 讬砖注讬讛讜 谞讬讞讗 注讻"诇 讜拽砖讛 讚讛讗 专砖"讬 注爪诪讜 讻转讘 讗诪讜抓 讗诪专 诇讗诪爪讬讛 诪讚讜注 讚专砖转 讗诇讛讬 讗讚讜诐. 讜讻谉 讛讜讗 诪驻讜专砖 讘住讚专 注讜诇诐 驻"讱 讜讝"诇 讜讘讬诪讬 讗诪爪讬讛 讜讗讬砖 讛讗诇讛讬诐 讘讗 讗诇讬讜 诇讗诪专 讛诪诇讱 讗诇 讬讘讗 讜讻讜' 讜讘讗讞专讜谞讛 讗诪专 诇讜 讬讚注转讬 讻讬 讬注抓 讗诇讛讬诐 讜讙讜' 讗诪专讜 讗诪讜抓 讗讞讬讜 注讻"诇 讜讘住讜祝 讛驻专拽 讻砖诪谞讛 注砖专讛 砖谞拽专讗讜 讗讬砖 讛讗诇讛讬诐 诪谞讛 诇讗诪讜抓 注"砖 讜诪讗讬 拽讗诪专 讛专讘 讛讻讜转讘 讛谞讝':
讜讞讝讛 .讛讜讬转 诇讛讙讗讜谉 讛专诪"注 讘诪讗诪专 讗诐 讻诇 讞讬 专讬砖 讞诇拽 讘'. 砖讻转讘 讚砖谞讬诐 谞注诇诪讜 诪专砖"讬 讜讛诐 砖诐 讜注讘专 讜讻讜' 讜讬砖 讘住' 讬砖注讬讛 谞讘讜讗转 讘讗专讬 讜讻讜' 讜讻谉 注讜讚讚 讜讞谞谞讬 讘讬诪讬 讗住讗 讜讻讜' 讗讜诇讬 专讗讜讬 诇讛住讬专 讘专讜讱 讜讻讜' 讜讗讘讬讜 讜讻讜' 讜讻谉 砖专讬讛 讜诪讞住讬讛 讜讛讗 讚讗诪专 讞' 讻讛谞讬诐 谞讘讬讗讬诐 讜讻讜' 专讗讜讬讬诐 诇谞讘讜讗讛 拽讗诪专 讗"谞 谞讘讬讗讬诐 砖诇讗 谞讻转讘讜 讜讻讜' 讜讛诪砖诇讬诐 谞讘讬讗 讛讝拽谉 讜讻讜' 注讻"讚 讘拽爪讜专 讜诪"砖 讚讛砖谞讬诐 讛诐 砖诐 讜注讘专. 诪讚讘专讬 住讚专 注讜诇诐 驻"讱 讜驻' 讻"讗 诪讜讻讞 讚诪"讞 谞讘讬讗讬诐 讛诐 诪讗讘专讛诐 讗讘讬谞讜 讜讗讬诇讱 讜拽专讬 讘讛讜 谞转谞讘讗讜 诇讬砖专讗诇. 讜讛讟注诐 讘专讜专 讻讬 注讚 讚讜专 讛驻诇讙讛 讛讬讛 讛讻诇 诪注讜专讘讘 讛讟诪讗 讜讛讟讛讜专 讬讞讚讬讜 讜讗讞"讻 讛讜讘专专讜 讬砖专讗诇 讻讬 讞诇拽 讛' 注诪讜 讜诪砖诐 专讗讜讬 诇诪谞讜转 讛谞讘讬讗讬诐 砖讛讬转讛 谞讘讜讗转诐 爪讜专讱 诇讬砖专讗诇 讞讘诇 谞讞诇转讜. 讜诪讛 砖诪谞讛 注讜讚讚 讜讞谞谞讬. 讻讘专 讛讝讻讬专诐 讘住讚专 注讜诇诐 讘讻诇诇 讛诪"讞. 讜诪"砖 专讗讜讬诐 诇谞讘讜讗讛 拽讗诪专 讗"谞 讚诇讗 谞讻转讘讜 拽"拽 讚诪讗讬 讗住转驻拽 诇讛专讘 讝"诇 讛专讬 诇拽诪谉 讚祝 讟"讜 转谞讬讗 讘专讜讱 讜砖专讬讛 讜讻讜' 讻诇谉 谞转谞讘讗讜 讜讻讜' 讛专讬 讚谞转谞讘讗讜 诪诪砖 讜讘谞转谞讘讗讜 诇讗 砖讬讬讱 专讗讜讬讬谉 诇谞讘讜讗讛 拽讗诪专:
讜讛讬讜转专 .拽砖讛 注诇 专砖"讬 讜注诇 讛专讘 讝"诇 讛讜讗 讚讘住讚专 注讜诇诐 驻"讱 讛讜讗 讛讬讛 诪讜谞讛 诪"讛 谞讘讬讗讬诐 讻讗砖专 讬专讗讛 讛专讜讗讛 砖讛讝讻讬专诐 讗讞转 诇讗讞转 诇诪爪讜讗 讞砖讘讜谉. 讜讗讬谉 讘讻诇诇诐 诇讗 讗讘专讛诐 讬爪讞拽 讜讬注拽讘 讗讘讜转讬谞讜. 讜诇讗 诪砖讛 讜讗讛专谉 讬讛讜砖注 讜讗诐 转讻谞讬住 讙' 诪讗诇讛 讗讝 讬谞讜讞 讚注转谞讜 讜住诇讬拽 讞砖讘讜谉 谞拽讬 讜讘专 诪"讞 谞讘讬讗讬诐. 讜砖诐 讘住讚专 注讜诇诐 讛讝讻讬专 砖诪注讬讛 砖讗诪专 诇讗 转注诇讜. 讜诪讚讘专讬 专砖"讬 诪讜讻讞 讚诪讚注转讜 拽讗诪专:
讜讞讝讬谞讗 .诇讙讗讜谉 讛专讘 讟讜专讬 讗讘谉 砖转诪讛 注诇 专砖"讬 讚讻转讘 讜砖谞讬诐 诇讗 讬讚注转讬 讚讛讗讬讻讗 讗诇注讝专 讘谉 讗讛专谉 讛讻讛谉 砖谞转讬讞讚 讛讚讘讜专 讗诇讬讜 注诐 诪砖讛 诇诪谞讜转 讗转 讬砖专讗诇 讘驻' 驻谞讞住 讜注讜讚 讬讛讜讗 讘谉 讘专讻讗诇 讜讻讜' 注"砖 讜诇拽"诪 讚讗驻讬' 诇讗讛专谉 讛讻讛谉 谞讗诪专讜 讬"讙 诪讬注讜讟讬谉 诇讜诪专 砖诇讗 讚讬讘专 讛' 讗诇讗 讗诇 诪砖讛 讜谞讗诪专 讻讱 诇讻讘讜讚 讗讛专谉 讜诪讻"砖 讗诇注讝专 讚讜讚讗讬 讛讚讬讘讜专 讛讬讛 诇诪砖讛 诇讘讚. 讜讬讛讜讗 讘谉 讘专讻讗诇 讻讘专 讛专讘 讙讜驻讬讛 诪讬讬转讬 诪讛砖"住 讚讞砖讬讘 诇讬讛 讘讬谉 谞讘讬讗讬 讗"讛 讜讗注"讙 讚讛专讘 讝"诇 转讬专抓 讚讛讬讜 讬砖专讗诇 讜讻讜' 诪住讚专 注讜诇诐 住讜祝 驻' 讻"讗 诪砖诪注 讚讛讬讜 诪讗"讛 讜讻诪"砖 讛专讘 讬注讘抓 讘讛讙讛讜转讬讜 讜讛讘讬讗 诪讛砖"住 驻"拽 讚注"讝 讚专注讬 讗讬讜讘 讛讬讜 讗讜"讛 注"砖:
注讜讚 .专讗讬转讬 诇讛专讘 讛谞讝' 讘专讬砖 诪讻讬诇转讬谉 讘诪"砖 注诇 讚谞讬讗诇 讚讗讬讛讜 诇讗讜 谞讘讬讗 砖讻转讘 讜讝"诇 驻讬专砖"讬 砖诇讗 谞砖转诇讞 诇讬砖专讗诇 讘砖讜诐 谞讘讜讗讛 诪驻讬专讜砖讜 诪砖诪注 砖讛讬讛 谞讘讬讗 讗讘诇 诇讗 谞讬讘讗 诇讗讞专讬诐 讜讗讬谉 讛诇砖讜谉 诪砖诪注 讻谉 讗诇讗 诇讗 讛讬讛 谞讘讬讗 讻诇诇 讜诇讗 谞转讬讞讚 讛讚讬讘讜专 讗诇讬讜 诪驻讬 讛讙讘讜专讛 诇注讜诇诐 讜讻讜' 讜专砖"讬 讘注爪诪讜 谞专讗讛 砖讞讝专 讘讜 讚诇拽诪谉 讚讗诪专 诪"讞 谞讘讬讗讬诐 驻讬专砖"讬 讗驻讬拽 讚谞讬讗诇 讜注讬讬诇 砖诪注讬讛 讜讗讬 讚谞讬讗诇 谞讘讬讗 讗诇讗 砖诇讗 谞砖转诇讞 讗诪讗讬 讗驻讬拽讬讛 讛讗 讛砖讬讘 讛转诐 讛专讘讛 砖诇讗 谞砖转诇讞讜 讻诪讜 讛讗讘讜转 注讻"诇 讜拽砖讛 讚讗砖转诪讬讟 诪讬谞讬讛 讚讘讚祝 讟"讜 诇拽诪谉 诪谞讬 讘讘专讬转讗 讚谞讬讗诇 讘讛讚讬 讘专讜讱 讜讻讜' 讞讙讬 讝讻专讬讛 讜诪诇讗讻讬 讜拽讗诪专 讻诇谉 谞转谞讘讗讜 讘砖谞转 砖转讬诐 诇讚专讬讜砖. 讗诇诪讗 拽转谞讬 讘讛讚讬讗 讚谞转谞讘讗 讚谞讬讗诇 讜讗讬讱 拽讗诪专 讚诇讗 谞转讬讞讚 诇讜 讛讚讬讘讜专 诪驻讬 讛讙讘讜专讛 诇注讜诇诐. 讜讛讜讗 讝"诇 讛讝讻讬专讛 诇讘专讬转讗 讛谞讝' 讘住讜讙讬讬谉 讙讘讬 讘专讜讱 讜讻讜' 注"砖:
讜诪"砖 .讚专砖"讬 讞讝专 讘讜 讜讻讜' 讗讬谉 讻讗谉 讞讝专讛 讚诪"砖 讘砖诪注转讬谉 讚诇讗讜 谞讘讬讗 诪诪"砖 讘驻"拽 讘专讗砖讜 讻讜谞转讜 讚谞讘讜讗转讜 诇讗 谞爪专讻讗 诇讚讜专讜转 讜讝讛 讻讜谞转讜 讘驻"拽 砖讻转讘 诇讗 谞砖转诇讞 讻讜谞转讜 讚谞讘讜讗转讜 诇讗 讛讜爪专讻讛 讜拽讜砖讟讗 讛讜讗 讚诇讗 谞砖转诇讞 讜讘讬谉 讘专讬砖 驻"拽 讜讘讬谉 讘住讜讙讬讬谉 讻讜谞转 专砖"讬 砖谞讘讜讗转讜 诇讗 讛讜爪专讻讛. 讜诪砖讻讞转 诇讛 讚诇讗 谞砖转诇讞 讜谞讘讜讗转讜 谞爪专讻讗 讻诪讜 讛讗讘讜转. 讗讱 讘讚谞讬讗诇 诇讗 谞砖转诇讞 讜诇讗 讛讜爪专讻讛 谞讘讜讗转讜 诇讚讜专讜转 讜专砖"讬 讘专讬砖 驻专拽讬谉 讚讜讘专 讗诪转 讚讚谞讬讗诇 诇讗 谞砖转诇讞 讜讚讜拽 讜讻讬讜爪讗 讘讝讛 讬砖 诇讬砖讘 诇住讚专 注讜诇诐 讚诇讗 讛讝讻讬专 砖诇诪讛 讜讘住讜讟讛 讚祝 诪"讞 讗诪专讜 谞讘讬讗讬诐 讛专讗砖讜谞讬诐 讚讜讚 讜砖诪讜讗诇 讜砖诇诪讛 讚住讘专 讚谞讘讜讗转 砖诇诪讛 诇讗 讛讜爪专讻讛 诇讚讜专讜转 讜讚讜拽:


讞讜抓 诪诪拽专讗 诪讙讬诇讛. 讜讗注驻"讬 砖讬砖 讻诪讛 转拽谞讜转 讜讙讝专讜转 讜讗住讜专讬谉 讚专讘谞谉 讛谞讛讜 讛讜讜 住讬讬讙 诇转讜专讛 讗讜 诇诪爪讜讛 讗讜 讙讚专 诇注讘讬专讛 讜讗讬讻讗 讗住诪讻转讗 讚讗讜专讬讬转讗 讚讻转讬讘 讜砖诪专转诐 讗转 诪砖诪专转讬. 讛专"谉 讜专讘讬谞讜 讬砖注讬讛 讛讙讚讜诇 讻转讘 砖诪拽专讗 诪讙讬诇讛 谞专讗讛 砖讛讜住讬驻讜 注诇 讛转讜专讛 砖讞讬讬讘讜 拽专讬讗转讛 讻诪讜 讛转讜专讛 讚讻转讬讘 讜讛讙讬转 讘讜. 诇拽讜讟讬 专讘讬谞讜 讘爪诇讗诇 讻"讬:


拽专讬讗转讛 讝讜 讛诇讬诇讗. 讜拽砖讬讗 诇讬 讛讗 讗诪专讬谞谉 驻' 注"驻 讛诇诇 诪专讚讻讬 讜讗住转专 讗诪专讜讛讜 讜讬"诇 讚讛诇诇 讗诪专讜 讻砖讛专讻讬讘讜 诪专讚讻讬 注诇 住讜住 注诇 砖诐 诪拽讬诪讬 诪注驻专 讚诇 诪讗砖驻讜转 讬专讬诐 讗讘讬讜谉 讚讛讬讛 诪专讚讻讬 诪讜讻驻砖 讘讗驻专 讜讚讜拽讗 讗转砖讜注讛 讚讬讞讬讚 讗诪专讜讛 讗讘诇 讗转砖讜注讛 讚专讘讬诐 诇讗. 诪讛专"讗 驻诇讬祝 讘诇讬拽讜讟讬讜 讻"讬 讘砖诐 讙诇讬讜谉. 讜诇讻讗讜专讛 讬砖 诇讜诪专 诇讚注转 专讘 谞讞诪谉 讚住讘专 拽专讬讗转讛 讝讜 讛诇讬诇讗 讚讗驻讬' 谞讬诪讗 讚讗诪专讜 讛诇诇 注诇 转砖讜注转 讻诇 讬砖专讗诇 诇"拽 诇专讘 谞讞诪谉 讚讘讛爪诇转 讬砖专讗诇 讻砖谞转诇讛 讛诪谉 讚讬谉 讛讜讗 砖讬讗诪专讜 讛诇诇 讚讘讛 砖注转讗 诇讗 谞转拽谞讛 讛诪讙讬诇讛. 讜讗讞专 砖谞转拽谞讛 讜讞讬讬讘讜 拽专讬讗转讛 讗讝 诇讗 转拽谞讜 诇讜诪专 讛诇诇 讚拽专讬讗转讛 讝讜 讛诇讬诇讗. 讗讱 诇讟注诐 专讘讗 讚讗讻转讬 注讘讚讬 讗讞砖讜专讜砖 爪"诇 讘诪"砖 讛讙诇讬讜谉 讚诪专讚讻讬 讜讗住转专 讗诪专讜讛讜 注诇 谞住 砖谞注砖讛 诇诪专讚讻讬 讻讚讘专讬 讛讙诇讬讜谉 讛谞讝'. 讜诇诪专讚讻讬 讜讗住转专 砖讛讬"诇 讙讚讜诇讛 讬砖 诪拽讜诐 诇讜诪专 注讘讚讬 讛' 讚讛讗 诇讙讘讬 讗讞砖讜专讜砖 讬砖 诇讛诐 诪注诇讛 讚讗住转专 诪诇讻讛 讜诪专讚讻讬 诪讙讚讜诇讬 讛诪诇讻讜转:


讗讻转讬 注讘讚讬 讗讞砖讜专讜砖 讜讻讜'. 讗讘诇 讗讬 诇讗讜 讛讗讬 讟注诪讗 讗诪专讬谞谉 讛诇诇 讗注驻"讬 砖讛讜讗 谞住 讛注砖讜讬 讘讞"诇 讚讻讬讜谉 砖讙诇讜 讞讝专讜 诇讛转专谉 讛专讗砖讜谉. 讛专诪讘"谉. 讜讛专"谉 讻转讘 讚讛"讟 住讙讬 诇讻诇 谞住 讛注砖讜讬 讘讞"诇 讘注讜讚 砖讬砖专讗诇 讘讙诇讜转. 诇拽讜讟讬 专讘讬谞讜 讘爪诇讗诇 讻"讬. 讜诇驻讬 谞住讞讗 讚拽诪谉 讘讙诪专讗 讚讘专讬 讛专诪讘"谉 讛诐 诪驻讜专砖讬诐 讘砖"住 讜注诪"砖 讘注谞讬讜转讬 讘住讜讙讬谉 讘住驻专讬 讛拽讟谉 诪讞讘"专 讗"讞 住讬' 转专爪"讙 讘住"讚:


讗讞讚 诪诪讗转讬诐 爪讜驻讬诐. 驻讬' 讛专诪转讬诐 诪诇讛 诪讜专讻讘转 诪讛专讜讗讬诐 诪讗转讬诐. 诪爪讗转讬 诇拽讜讟讬 诪讛专"讘 讻"讬:


讬住讻讛 砖住讜讻讛 讘专讜讞 讛拽讚砖 讜讻讜' 讚讘专 讗讞专 砖讛讻诇 住讜讻讬谉 讘讬驻讬讛. 注诪"砖 讘注谞讬讜转讬 讘住' 讛拽讟谉 专讗砖 讚讜讚 驻' 诪拽抓 讘住"讚:


讗讞讜转  讗讛专谉 讜诇讗 讗讞讜转 诪砖讛 讜讻讜'. 讬砖 诇讚拽讚拽 讚诪讗讬 讘注讬 讘讚专砖讗 讝讜 讛讻讗 讜讛讗 讻转讬讘 讘讛讚讬讗 讛谞讘讬讗讛. 讜砖诪注转讬 诪砖诐 诪讜专讬谞讜 讛专讘 诪讛专"专 讗诇讬注讝专 谞讞讜诐 讚诪讚讻转讬讘 诪专讬诐 讛谞讘讬讗讛 讗讞讜转 讗讛专谉 讬砖 住"讚 讚讗讬讻' 转专转讬 诪专讬诐 讛谞讘讬讗讛 讜诇讛讻讬 讻转讬讘 讘讝讜 讗讞讜转 讗讛专谉 诇讗驻讜拽讬 讛讗讞专' 注诇 讚专讱 砖谞讬 讬讜住祝 讘谉 砖诪注讜谉 讚谞讜转谞讬谉 住讬诪谉 讜诇驻"讝 讬拽砖讛 讚讛诐 讞' 谞讘讬讗讜转. 讗诪讟讜 诇讛讻讬 讛讜爪专讻讜 诇讛讘讬讗 讚专砖讗 讝讜 诇讜诪专 讚诪讗讬 讚讻转讬讘 讗讞讜转 讗讛专谉 讚讛讬讬谞讜 诇讗砖诪讜注讬谞谉 讝诪谉 谞讘讜讗转讛 讚讗讬 诇讗 转讬诪讗 拽' 讜诇讗 讗讞讜转 诪砖讛 讗诇讗 砖谞转谞讘讗讛 讻砖讛讬转讛 讗讞讜转 讗讛专谉 讜讗"讻 诇讬讻讗 讗诇讗 讝' 谞讘讬讗讜转 讜讚讜拽:


诪砖讜诐 讬讞讜讚 讚讘专 讗讞专 讜讻讜'. 讗谞讻讬 注驻专 讚诇 讻转讘转讬 讘住' 讛拽讟谉 专讗砖 讚讜讚 驻' 讘砖诇讞 讚驻诇讬讙讬 讘驻诇讜讙转讗 讚讛专诪讘"诐 讜讛讟讜专 讘讚讬谉 讬讞讜讚 注"砖. 讜讗驻砖专 诇讜诪专 讘住讙谞讜谉 讗讞专 讚专"砖 讘谉 讗讘讬砖诇讜诐 住"诇 诇讛讞诪讬专 讻讛专诪讘"诐 讗驻讬' 讘转专讬 讜讻砖专讬. 讜讛讚讘专 讗讞专 住讘专 讚注讚 讻讗谉 诇讗 诪讞诪讬专讬谞谉 讗诇讗 讛讬讻讗 讚讬砖 驻专讬爪讬诐 讗讝 专讗讜讬 诇讻砖专讬诐 诇讛讞诪讬专 讻讚讬 砖诇讗 讬讗诪专讜 讛驻专讬爪讬诐 讙诐 讗谞讜 讻砖专讬诐 讜诇讻讱 讘注讬谞谉 讞住讬讚讬诐 讙讚讜诇讬诐 讻专' 讞谞讬谞讗. 讗诪谞诐 讗诐 讻诇 讛讚讜专 讗讜 专讜讘讜 讻砖专讬诐 讗讬谉 诇讛讞诪讬专. 讜讛讻讗 讻诇 讬砖专讗诇 讛讬讜 讻砖专讬诐 讻转诪专 讚讛讬讛 诇讛诐 诇讘 讗' 诇讗讘讬讛诐 砖讘砖诪讬诐 讜讚讜拽:
讜讛转讜住' .讻转讘讜 诪砖讜诐 讬讞讜讚 讻砖讘讗讬谉 讗诇讬讛 讘谞讬 讬砖专讗诇 诇诪砖驻讟. 讻转 讛拽讜讚诪讬谉 驻讬专砖讜 讚讛转讜住' 讛讜拽砖讛 诇讛诐 讚拽讬"诇 讚转专讬 讜讻砖专讬 诇讬讻讗 讬讞讜讚 [讜讛讜讬 讻讚注转 讛讟讜专] 讜讛讻讗 讛讬讗 砖讜驻讟讛 讗转 讬砖专讗诇 讜讻诪讛 讘注诇讬 讚讬谞讬谉 讘讗讬诐. 讜诇讝讛 转讬专爪讜 讻砖讘讗讬谉 讗诇讬讛 讘谞讬 讬砖专讗诇 诇诪砖驻讟 讜讗讝 转谞谉 讬讛讬讜 讘注讬谞讬讱 讻专砖注讬诐 讜讗讬讻讗 讬讞讜讚 讜拽"诇 讜讗讞专 讝诪谉 专讘 专讗讬转讬 砖谞讻转讘 讘住' 注讬讜谉 讬注拽讘 注"砖:


讞谞讛 讚讻转讬讘 讜转转驻诇诇 讞谞讛. 讻转讘讜 讛转讜住' 讚讻诇 讛驻专砖讛 注诇 住谞讞专讬讘 谞讘讜讻讚谞爪专 讜讛诪谉 讻诪讜 砖转专讙诐 讬讜谞转谉 注"砖 讜讘讛讻讬 谞讬讞讗 诪"砖 诇拽诪谉 注' 讘谞讬 讛诪谉 诪讞讝专讬诐 讚讻转讬讘 砖讘注讬诐 讘诇讞诐 讜讻讜': 专诪讛 拽专谞讬 讜诇讗 专诪讛 驻讻讬 诪讚转诇讬 讛砖谞讜讬 诪拽专谉 诇驻讱 诪砖诪注 讚砖讗讜诇 谞诪砖讞 讘砖诪谉 讛诪砖讞讛 讚讗讬 讗诪专转 讚砖讗讜诇 谞诪砖讞 讘讗驻专住诪讗 讚讻讬讗 讛讜"诇 诇注砖讜转 讛讛驻专砖 讘讬谉 谞诪砖讞 讘砖诪谉 讛诪砖讞讛 诇谞诪砖讞 讘讗驻专住诪讗 讚讻讬讗 讗诇讗 诪讜讻讞 讚砖讗讜诇 谞诪砖讞 讘砖诪谉 讛诪砖讞讛 讜讻谉 诪驻讜专砖 诇专讝"诇 讘驻专拽讬 专"讗 讜讘诪讚专砖 专讘讛 住' 讘诪讚讘专 驻"讞 讜讚诇讗 讻诪"砖 专讚"拽 讜讚注诪讬讛 讚砖讗讜诇 谞诪砖讞 讘讗驻专住诪讜谉. 讚谞注诇诐 诪讛诐 讚讘专讬 专讝"诇 讜讙诐 诪讛专诪讘"诐 驻"讗 讚诪诇讻讬诐 讜专砖"讬 驻"拽 讚讻专讬转讜转 诪讜讻讞 讚砖讗讜诇 谞诪砖讞 讘砖诪谉 讛诪砖讞讛 注"砖. 讜诪砖讜"讛 转诇讬讗 诪讬诇转讗 诪拽专谉 诇驻讱 讜注诪砖"诇 驻"拽 讚讻专讬转讜转 讘住"讚:


讜讻讬 诪专讗讬谉 讚诐 讘诇讬诇讛. 诇驻讜诐 (诪讗谉) [诪讗讬] 讚讗诪专讬谞谉 讘谞讚讛 讚祝 讱' 注"讘 讚专讘讬 讘讚讬拽 诇讗讜专 讛谞专 谞专讗讛 诇讻讗讜专讛 讚讛讗 讚拽讗诪专 讚讜讚 讛注"讛 讘驻砖讬讟讜转 诇讗讘讬讙讬诇 讜讻讬 诪专讗讬谉 讚诐 讘诇讬诇讛 讛讬讬谞讜 诇讗讜专 讛讻讻讘讬诐 讗讘诇 诇讗讜专 讛谞专 砖驻讬专 诪爪讬 诇专讗讜转 讜讛讻讬 谞拽讬讟 诇讛诇讻讛 讛专砖讘"抓 讘专诪讝讬 驻住拽讬讜 诇谞讚讛. 讜讗讘讬讙讬诇 讛专讗转讛 诇讜 诇讗讜专 讛讻讻讘讬诐 讻讬 讛讜诇讱 讛讜讗 讘讚专讱. 讜诇驻"讝 爪"诇 讚讛诪爪讗转 讗讘讬讙讬诇 讚讛专讗转讛 诇讜 讚诐 砖讬砖讬讘 讗讬谉 诪专讗讬谉 讚诐 讘诇讬诇讛 讜转讬诪讗 讛讬讗 讜讻讬 讚谞讬谉 谞驻砖讜转 讘诇讬诇讛 讗注"讙 讚讗讬谞谉 砖讜讬诐 讚讚"谞 讗驻讬' 诇讗讜专 讛谞专. 讜讚诪讬诐 诇讗讜专 讛谞专 砖"讚. 诪"诪 注砖转讛 讻谉 诇诪爪讜讗 驻转讞 诇讚讘专 讗诇讬讜:
讗诪谞诐 .谞讬讞讝讬 讗谞谉 诪讗讬 讚讗诪专讜 讘讬专讜砖诇诪讬 住"驻 讻诇 讛讬讚 诪讛讜 诇专讗讜转 讻转诪讬诐 讘诇讬诇讛 专讘讬 专讗讛 讘诇讬诇讛 讜讟讬诪讗 讗诪专 砖讜讘拽转讬讛 诇爪驻专讗 专讗讛 讘讬讜诐 讜讟讬讛专 讗诪专 讙讚讜诇讬诐 讛谉 讚讘专讬 讞讻诪讬诐 砖讗诪专讜 讗讬谉 专讜讗讬谉 讻转诪讬诐 讘诇讬诇讛 讗诪专 砖讜讘拽转讬讛 诇专诪砖讗 专讗讛 讘诇讬诇讛 讜讟讛专 讗诪专 讜诇讗 讗谞讬 讛讜讗 砖讟注讬转讬 讛讜讗 讛讜讗 砖讚讬讛讛 注"讻 讘讬专讜砖诇诪讬 讜诇讻讗讜专讛 讬拽砖讛 讚专讘讬 讚讬讚注 讚讗诪讜专 专讘谞谉 讗讬谉 专讜讗讬谉 讻转诪讬诐 讘诇讬诇讛 讗讬讱 讛讜讗 专讗讛 讘诇讬诇讛 讜讟讛专 讜讗诪专 诪专 讛讻转"诐 讛讟讜讘. 讜讗驻讬诇讜 谞讬诪讗 讚讛讜讛 驻诇讬讙 专讘讬 注诇 专讘谞谉 讛专讬 讘讬专讜砖诇诪讬 讚专讬砖 讘专讻讜转 拽讗诪专 讚讻诇讛讜 转谞讗讬 讚驻诇讬讙讬 注诐 讞讘专讬讛诐 诇讗 注讘讚讬 讻砖诪注转讬讬讛讜 讜讗讬讱 讛讻讗 专讘讬 注讘讬讚 讻讚注转讬讛. 讜讛讬讛 讗驻砖专 诇讜诪专 讚专讘讬 诇讗 驻诇讬讙 注诇 专讘谞谉 讜讙诐 专讘讬 诇讗 谞转讻讜讜谉 诇讛讜专讜转 讘讞讝讜讗 讚诇讬诇讬讗 专拽 讚专讱 谞住讬讜谉 注讘讚 讘砖讙诐 讚讘专讬 讞讻诪讬诐 讗讬谉 爪专讬讻讬谉 讞讬讝讜拽 诪"诪 专爪讛 诇专讗讜转 讛讚讘专 讘诪讜驻转 讜诇讛讻讬 谞讬住讛 诇专讗讜转 讘诇讬诇讛 讜讟讬诪讗 讻诇讜' 砖讗诪专 砖诇驻讬 诪讞讝讛 诇讬诇讬讗 讛讜讗 讟诪讗 讜砖讘拽讬讛 诇爪驻专讗 讜讻讜' 讜讗讝 讗诪专 讻诪讛 讙讚讜诇讬诐 讜讻讜' 讜诇讘住讜祝 砖讗诪专 诇讗 讗谞讬 讛讜讗 砖讟注讬转讬 讜讻讜' 讻讜谞转讜 讜讗讬谉 讻讗谉 诪讜驻转. 讗讘诇 诇讛诇讻讛 注讘讬讚 讻专讘谞谉:
讗诪谞诐 .讗谞谉 诪讛 谞注谞讛 讘讬讜诐 砖讬讚讜讘专 讘谞讜 讚讘专讬 讛砖"住 讚讬诇谉 讚拽讗诪专 专讘讬 讘讚讬拽 诇讗讜专 讛谞专 讚诪讜讻讞 讜讚讗讬 讚诪讜专讛 讜讘讗 诇讘讚讜拽 诇讗讜专 讛谞专. 讜诇讻谉 爪专讬讱 诇讜诪专 讘讻讜谞转 讛讬专讜砖诇诪讬 讚专讘讬 讬讚注 诪讗讬 讚讗诪讜专 专讘谞谉 讗讬谉 专讜讗讬谉 讻转诪讬诐 讘诇讬诇讛 讗讱 住讘专 讚讛"讚 诇讗讜专 讛讻讻讘讬诐 讗讘诇 诇讗讜专 讛谞专 砖"讚. 讜讻讗砖专 讗讬专注 讚讘爪驻专讗 讘诪专讗讛 讗诇讬讜 讬转讜讚注 讚讛讜讗 讟讛讜专 讗诪专 讙讚讜诇讬诐 讛谉 讚讘专讬 讞讻诪讬诐 砖讗诪专讜 讗讬谉 专讜讗讬谉 讻转诪讬诐 讘诇讬诇讛 讜诇讗 驻诇讜讙 讗诇讗 住转诪讗 拽讗诪专讬 讗驻讬' 诇讗讜专 讛谞专 讜诇讗 讻讗砖专 住讘专转讬 讚诇讗讜专 讛谞专 砖专讬. 讜讻讗砖专 讘诇讬诇讛 专讗讛 讜讟讛专 讗诪专 砖诇讗 讟注讛 讜诇讗讜专 讛谞专 砖驻讬' 讚诪讬 讜诪"砖 专讝"诇 讛讬讬谞讜 诇讗讜专 讛讻讻讘讬诐 讜注讘讬讚 讻砖诪注转讬讛 讚专讘谞谉 诇讗 讗住专讜 诇讗讜专 讛谞专 讜专讘讬 讘讚讬拽 诇讗讜专 讛谞专 讘诪"砖 讘转诇诪讜讚讬谉. 讜讛专讘 讘讬转 讚讜讚 讬"讚 住讬' 爪"讛 注诪讚 讘讝讛 讜讘诪拽讜诪讜 注诪讚转讬 注诇 讚讘专讬讜 讜讚拽讚拽转讬 拽爪转 讜讗讬谉 讻讗谉 诪拽讜诐 诇讛讗专讬讱. 讜讚讜拽 讘讚讘专讬 专砖"讬 讚住讜讙讬讬谉 讚讚讘专讬讜 诪讟讬谉 拽爪转 讚诇讗讜专 讛谞专 砖专讬:

